Kadar jangkitan kulat hitam meningkat di India
Oleh KOSMO!

23 Jun 2021, 4:30 pm
NEW DELHI, INDIA – Kes-kes jangkitan mucormycosis atau kulat hitam meningkat dalam kalangan pesakit Covid-19 di India dengan kadar jangkitan melebihi 30,000 dalam tempoh tiga minggu dan mengakibatkan sekurang-kurangnya 2,100 kematian, lapor akhbar New York Post semalam.
Para doktor di India percaya kesesakan yang berlaku di hospital-hospital dan kekurangan tangki oksigen telah menyebabkan pesakit mudah terdedah kepada jangkitan tersebut.
Menurut seorang doktor, penggunaan steroid yang berlebihan bagi merawat keradangan pada pesakit Covid-19 untuk membolehkan mereka bernafas dengan lebih mudah telah meningkatkan kadar gula dalam darah, sekali gus menyebabkan pesakit diabetes terdedah dengan risiko jangkitan.
Seorang penyelidik dan pakar mikrobiologi, Dr. Arunaloke Chakrabarti berkata, ramai doktor tidak mempunyai masa untuk bertanyakan pesakit mengenai keadaan kesihatan mereka sebelum memberikan steroid kepada mereka.
“Para doktor tidak mempunyai banyak masa untuk melakukan prosedur pengurusan pesakit.
“Mereka hanya memberi fokus kepada bagaimana untuk menjaga saluran pernafasan pesakit,” ujarnya.

Menurut Pusat Kawalan dan Pencegahan Penyakit (CDC), jangkitan kulat hitam tersebut yang disebabkan oleh sekumpulan spora yang digelar mucormycetes kebiasaannya tidak menjangkiti individu yang sihat.
Bagaimanapun, bagi yang mempunyai masalah kesihatan atau mengambil ubat-ubatan yang melemahkan kebolehan badan untuk melawan kuman dan penyakit, spora tersebut boleh menjangkiti sinus atau paru-paru ketika menghirup udara.
Individu yang mempunyai penyakit-penyakit termasuk diabetes, kanser, pemindahan organ, pemindahan sel stem, sel darah putih yang rendah, kecederaan kulit dan kelahiran pramatang adalah berisiko untuk dijangkiti kulat hitam tersebut. – AGENSI


LTSAAS Subang perlu kekal milik kerajaan
Oleh LUQMAN RIDHWAN MOHAMED NOR

23 Jun 2021, 4:58 pm
PETALING JAYA – Khabar angin mengenai isu pengambilan alih Lapangan Terbang Sultan Abdul Aziz Shah Subang (LTSAAS) adalah suatu yang mendukacitakan serta dikesali sekiranya ia dibenarkan berlaku, tegas Timbalan Presiden UMNO, Datuk Seri Mohamad Hassan.
Menurut beliau, LTSAAS Subang adalah aset strategik yang sangat bernilai dan merupakan milik sebuah syarikat berkaitan kerajaan (GLC) dengan rakyat mempunyai kepentingan terus melalui beberapa GLC seperti Kumpulan Wang Simpanan Pekerja (KWSP), Permodalan Nasional Berhad (PNB), Kumpulan Wang Persaraan (KWAP) dan sebagainya.
“Cadangan penjualan atau pajakan kepada satu syarikat swasta kepunyaan beberapa individu yang kaya-raya adalah bertentangan dengan kepentingan nasional.
“Ramai yang lupa bahawa LTSAAS Subang adalah satu-satunya lapangan terbang paling hampir dengan Kuala Lumpur dan beberapa bandar raya besar lain seperti Shah Alam, Klang dan Petaling Jaya.
“Kita telah lama kehilangan Lapangan Terbang Sungai Besi yang sangat strategik,” katanya dalam satu kenyataan hari ini.
Mohamad berkata, jika berlaku kecemasan nasional, LTSAAS adalah satu-satunya lapangan terbang terdekat untuk operasi kecemasan, bantuan kemanusiaan dan evakuasi.

Menurutnya, disebabkan oleh kepentingan strategik tersebut, LTSAAS harus kekal menjadi aset milikan kerajaan.
“Kedua, apa jua cadangan yang diterima oleh kerajaan, wajar disertai dengan ketelusan. Jelaskan dengan terperinci dan terus terang rancangan mereka kerana rakyat berhak tahu. Rakyat adalah pemegang taruh LTAAS Subang.
“Ketiga, jangan mudah terpedaya dengan idea pembongkaran potensi LTAAS Subang oleh syarikat swasta. Apalagi bila ia lebih berorientasi pembangunan hartanah. Rencana korporat senantiasa elok di atas kertas tetapi tidak dalam pelaksanaan,” katanya.
Mohamad berkata, Lapangan Terbang Senai terlepas dari pegangan Malaysia Airports Holdings Bhd. (MAHB) dalam tahun 2003 dengan janji bahawa Senai akan memberi persaingan yang hebat kepada Changi, Singapura.
Selepas 17 tahun, ujarnya, Senai terus jauh ketinggalan dari Changi daripada semua segi.
“Keempat, saya difahamkan bahawa satu taklimat kepada Perdana Menteri oleh MAHB telah dibuat. Pelan Subang Airport Regeneration oleh MAHB sangat wajar dipertimbangkan demi kepentingan nasional dan keselamatan negara,” katanya. – K! ONLINE


KTMB berharap projek KDVT 2 diteruskan segera
Oleh AHMAD SHAHERMAN SHAMSURI

23 Jun 2021, 4:20 pm
PETALING JAYA – Keretapi Tanah Melayu Berhad (KTMB) berharap agar projek Projek Landasan Berkembar Lembah Klang Fasa 2 (KVDT2) diteruskan segera bagi memastikan perkhidmatan kereta api penumpang dan kargo berjalan lancar.
Ketua Pegawai Teknikal KTMB, Ir. Ahmad Nizam Mohamed Amin berkata, penangguhan projek itu telah menyebabkan perkhidmatan penumpang dan kargo telah banyak terjejas.
“Sejak bermulanya projek KVDT 1 dan KVDT 2, operasi tren di beberapa jajaran adalah terhad kepada landasan tunggal mengakibatkan kekerapan tren terpaksa dikurangkan serta tempoh perjalanan meningkat.
“Akibatnya, jumlah penumpang KTM Komuter telah menunjukkan angka penurunan yang ketara iaitu dari 136,375 orang pada tahun 2015 kepada 65,627 orang pada tahun 2019,” katanya dalam satu kenyataan di sini hari ini.
Ahmad Nizam berkata, meskipun KVDT 2 masih dalam proses penyediaan tender baharu oleh Kementerian Pengangkutan, namun pihaknya memberi jaminan bahawa laluan sepanjang projek itu selamat serta boleh digunakan untuk operasi tren penumpang dan barang.
Ini kerana katanya, laluan meliputi kawasan dari Salak Selatan ke Seremban dan dari Kuala Lumpur ke Pelabuhan Klang sepanjang 265 kilometer sentiasa diselenggara oleh pasukan peronda landasan.

“Walaupun projek ini dihentikan buat sementara waktu, KTMB tidak akan menggunakannya sebagai alasan untuk tidak mengambil tindakan bagi memastikan landasan berada dalam keadaan baik bagi memastikan keselamatan dan keselesaan penumpang,” ujarnya.
Untuk makluman, KVDT2 merupakan projek yang dibangunkan oleh Dhaya Maju Infrastructure (Asia) Sdn. Bhd. (DMIA) yang merupakan sebuah syarikat bumiputera bersama Lembaga Tabung Angkatan Tentera (LTAT) telah membentuk syarikat usaha sama, Dhaya Maju LTAT Sdn. Bhd.
Antara skop kerja KVDT2 adalah menggantikan landasan kereta api berusia lebih 27 tahun itu dengan landasan baharu, menaik taraf dan menyelenggara sistem elektrik, komunikasi dan menambah baik stesen kereta api terbabit. – K! ONLINE.


Sehari sebelum hari lahir, Syafiq Kyle kehilangan datuk
23 Jun 2021, 4:04 pm
PETALING JAYA – Berita duka menyelubungi pelakon Syafiq Kyle sehari sebelum sambutan hari lahirnya esok apabila baru sahaja kehilangan datuknya semalam.
Syafiq bagaimanapun tidak berkongsi maklumat lanjut berkenaan pemergian datuk kesayangannya, melainkan hanya berkongsi sekeping gambar dalam Instagram.
Menerusi hantaran tersebut, pelakon drama Nur itu berkongsi foto memaparkan van yang membawa jenazah datuknya tiba di sebuah tapak perkuburan.
Dalam gambar yang dimuat naik, Syafiq hanya menulis kapsyen ringkas berbunyi: “Sayang atok.”
Berita sedih tersebut turut dikongsikan adik Syafiq yang pernah menyertai pencarian Hero Remaja 2020, Syazwan Razak menerusi InstaStorynya semalam.
“Datuk saya baru sahaja meninggal dunia. Al-fatihah. Sayang atok. Selamat tinggal, assalamualaikum atok,” tulisnya. – K! ONLINE


Rossa rugi RM300,000 gara-gara positif Covid-19
Oleh KOSMO!

23 Jun 2021, 3:13 pm
JAKARTA – Penyanyi popular Indonesia, Rossa mendedahkan pernah menanggung kerugian 1 bilion rupiah (RM288, 234) apabila terpaksa menjalani kuarantin kendiri semasa dijangkiti Covid-19, baru-baru ini.
Menurut laporan Suara.com semalam, Rossa dijangkiti Covid-19 ketika menjalani ujian calitan sebelum mengadakan persembahan di Surabaya, Jawa Timur.
Menurut Rossa, dia menjalani proses kuarantin selama dua minggu dan berdepan kerugian hampir RM300,000 kerana terpaksa menolak banyak tawaran persembahan.
“Jadual persembahan sehingga kini hanya satu per tiga daripada kebiasaan sebelum pandemik bermula.
“Ketika saya dijangkiti Covid-19, banyak wang deposit yang terpaksa dipulangkan dan menyebabkan kerugian yang besar,” jelasnya.
Tambah Rossa, dia akan mengadakan ujian Covid-19 pada setiap minggu berikutan tuntutan kerjayanya terutama sebagai juri di program realiti, Indonesia Idol. – Agensi


5.7 juta premis diliputi gentian optik
Oleh NUR SHARIEZA ISMAIL

23 Jun 2021, 3:47 pm
CYBERJAYA – Suruhanjaya Komunikasi dan Multimedia Malaysia (MCMC) memaklumkan sebanyak 5.7 juta premis telah diliputi dengan gentian optik setakat 31 Mac lalu menerusi pelan Jalinan Digital Negara (JENDELA) yang bermula sejak September 2020.
MCMC berkata, pihaknyan menyasarkan pelaksanaan penyambungan gentian optik kepada 1,245,452 premis tambahan pada tahun ini selain menaik taraf 12,499 stesen pemancar sedia ada kepada teknologi 4G untuk peluasan liputan dan peningkatan kelajuan.
“Selain itu, turut dilaksanakan ialah penamatan rangkaian 3G dan pemindahan spektrum bagi penggunaan teknologi 4G sekali gus meningkatkan kelajuan perkhidmatan.
“MCMC juga merancang membina 193 tapak menara komunikasi baharu (komersial) tahun ini,” katanya dalam satu kenyataan di sini hari ini.
Sementara itu, MCMC berkata, bagi kawasan yang kurang berpenduduk di kawasan pedalaman, pemasangan dan penyediaan perkhidmatan capaian jalur lebar melalui satelit (VSAT) di 839 lokasi dilaksanakan bagi meningkatkan liputan internet.
“Ia akan dilaksanakan di lapan buah negeri iaitu Johor, Kelantan, Negeri Sembilan, Pahang, Perak, Selangor, Sabah dan Sarawak.

“Perkhidmatan tersebut dijangka siap dilaksanakan menjelang Oktober depan dan akan berfungsi sebagai penyelesaian jangka pendek,” katanya.
Dalam pada itu, MCMC berkata, bagi tahun depan pula, perancangan pelaksanaan JENDELA akan melibatkan sasaran untuk menyambung gentian optik kepada 929,631 premis tambahan dan pembinaan sebanyak 1,661 menara komunikasi baharu di kawasan luar bandar dan pedalaman.
Terdahulu, Ahli Parlimen Ledang, Syed Ibrahim Syed Noh meminta agar MCMC menjelaskan perkembangan terkini pelan JENDELA – K! ONLINE


Bantu negara membangun terima vaksin secara adil – KJ
Oleh NUR HUDA MUSA

23 Jun 2021, 3:51 pm
PETALING JAYA – Malaysia menggesa Bank Dunia membantu negara-negara membangun menerima kesaksamaan dalam agihan vaksin secara global.
Menteri Sains, Teknologi, dan Inovasi, Khairy Jamaluddin Abu Bakar berkata, perbuatan negara maju membolot vaksin adalah satu tindakan yang tidak bermoral dan tidak mencerminkan kepimpinan global.
“Kami hargai sumbangan yang bakal diterima daripada negara maju, tetapi itu tidak ‘membolehkan’ perkara yang berlaku sejak beberapa bulan lepas dari sudut pengawalan pasaran vaksin.
“COVAX diwujudkan dalam semangat perpaduan global sebagai mekanisme kesaksamaan vaksin, tetapi ia menjadi satu kegagalan besar dan Bank Dunia bertanggungjawab membantu negara-negara membangun,” katanya pada majlis pelancaran laporan Pemantauan Ekonomi Malaysia – Weathering the Surge yang diterbitkan oleh Bank Dunia secara maya, hari ini.
Khairy Jamaluddin yang juga Menteri Penyelaras Program Imunisasi Covid-19 Kebangsaan menegaskan, kesaksamaan vaksin perlu diwujudkan sekarang dan pada masa depan kerana itu satu-satunya cara untuk keluar daripada pandemik. – K! ONLINE


Lelaki lari dari polis hadapi empat pertuduhan termasuk bunuh
Oleh MOHD SYALMIZI HAMID

23 Jun 2021, 3:44 pm
GEORGE TOWN – Seorang pekerja pembersihan yang ditahan selepas melarikan diri dari sekatan polis dengan kereta sehingga menyebabkan kematian baru-baru ini didakwa dengan empat pertuduhan di Mahkamah Sesyen dan Mahkamah Majistret di sini hari ini.
Di Mahkamah Majistret, tertuduh, Mohamad Adlin Abd. Rahman, 46, didakwa membunuh Teoh Kar Hin, 61, di Jalan Perak di sini sekitar pukul 6.45 pagi hingga 6.50 pagi pada 15 Jun lalu.
Dia didakwa mengikut Seksyen 302 Kanun Keseksaan yang memperuntukkan hukuman mati jika sabit kesalahan.
Bagaimanapun tiada pengakuan direkodkan seleas pertuduhan dibacakan di hadapan Majistret R. Manomani.
Sementara itu di mahkamah sama, Mohamad Adlin mengaku tidak bersalah atas pertuduhan menghalang empat anggota polis ketika menjalankan tugas penjawat awam.
Dia didakwa melakukan kesalahan itu di persimpangan lampu isyarat Jalan Perak-Jalan P. Ramlee hingga ke Jalan Batu Uban 2 di antara 6.45 pagi dan 7.25 pagi pada hari yang sama.

Tertuduh didakwa melakukan kesalahan itu mengikut Seksyen 186 Kanun Keseksaan yang jika sabit kesalahan boleh dihukum penjara sehingga dua tahun, denda sehingga RM10,000 atau kedua-dua sekali.
Bagi pertuduhan berikutnya, dia mengaku tidak bersalah atas pertuduhan memasukkan dadah jenis methamphetamine ke badannya di pejabat Bahagian Siasatan Jenayah Narkotik, Ibu Pejabat Polis Daerah Timur Laut kira-kira pukul 5 petang hari yang sama.
Mohamad Adlin didakwa melakukan kesalahan itu mengikut Seksyen 15(1)(a) Akta Dadah Berbahaya 1952 yang jika sabit kesalahan boleh didenda sehingga RM5,000 atau penjara tidak lebih dua tahun dan pengawasan di antara dua hingga tiga tahun.
Dalam pada itu, di Mahkamah Sesyen, tertuduh mengaku tidak bersalah memiliki 12.5 gram heroin berat di Jalan Batu Uban 2 kira-kira pukul 7.20 pagi pada hari yang sama selepas pertuduhan dibacakan di hadapan Hakim Norsalha Hamzah.
Dia didakwa mengikut Seksyen 12 (2) Akta Dadah Berbahaya 1952 yang boleh dihukum penjara seumur hidup atau tidak kurang lima tahun dan tidak kurang sepuluh sebatan.
Kes berkenaan dikendalikan Timbalan Pendakwa Raya Mohammad Nazri Abdul Rahim, manakala tertuduh diwakili peguam R. Puran.
Mahkamah turut menetapkan 12 Ogos depan sebagai tarikh sebutan semula kes dan tiada jaminan dibenarkan terhadap tertuduh.
Terdahulu akhbar baru-baru ini melaporkan, sepasukan polis terpaksa melepaskan tembakan ke atas sebuah kereta dipandu seorang lelaki yang cuba melarikan diri daripada pemeriksaan.
Kereta jenis Perodua Myvi yang disewa lelaki itu dikatakan melanggar seorang warga emas berusia 61 tahun hingga maut ketika cuba melarikan diri. – K! ONLINE


Kes kembali melepasi 5,000
Oleh SITI A'ISYAH SUKAIMI

23 Jun 2021, 3:11 pm
PUTRAJAYA – Kes harian negara kembali melebihi 5,000 dengan 5,244 kes dilaporkan, menjadikan jumlah kes positif Covid-19 sebanyak 711,006 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan sebanyak 2,001 kes, diikuti oleh Negeri Sembilan sebanyak 677 kes dan Sarawak sebanyak 577 kes.
“Seterusnya, Kuala Lumpur (531 kes), Johor (282 kes), Pahang (245 kes), Kedah (189 kes), Melaka (180 kes), Pulau Pinang (159 kes), Sabah (129 kes), Kelantan (81 kes), Perak (75 kes) dan Labuan (77 kes).
“Terengganu pula (27 kes), Putrajaya (13 kes) dan Perlis (satu kes),” katanya pada ciapan Twitter beliau di sini hari ini. – K! ONLINE


Didenda RM2,600 miliki tabung surau curi
Oleh NUZULSHAM SHAMSUDDIN

23 Jun 2021, 3:56 pm
SELAYANG – Akibat memiliki sebuah tabung surau yang merupakan harta curi, seorang penganggur didenda RM2,600 oleh Mahkamah Majistre di sini hari ini.
Majistret Nur Hafizah Rajuni menjatuhkan hukuman itu terhadap Muhammad Fadhil Azmi, 25, selepas tertuduh mengaku bersalah atas pertuduhan yang disabitkan ke atasnya.
Sekiranya jumlah denda itu gagal dibayar, tertuduh boleh dipenjara selama tiga bulan dan tertuduh membayar denda berkenaan.
Mengikut pertuduhan, Muhammad Fadhil didakwa memiliki sebuah tabung milik Surau As- Sufi Selayang Height sehingga menyebabkan kerugian RM150, yang mana dia mengetahui bahawa barang tersebut adalah harta curi.
Kesalahan itu dilakukan di sebuah pangsapuri di Selayang Height, Gombak, di sini pukul 3.40 petang pada 20 Jun lalu yang didakwa mengikut Seksyen 411 Kanun Keseksaan yang membawa hukuman penjara sehingga lima tahun atau denda atau kedua-duanya.
Terdahulu tertuduh peguam dari Yayasan Bantuan Guaman Kebangsaan (YBGK), M. Mariappan yang mewakili tertuduh dalam rayuannya memohon anak guamnya dikenakan hukuman berbentuk denda yang minimum dengan alasan menanggung isteri dan seorang anak.

Bagaimanapun, Timbalan Pendakwa Raya Nur Intan Syakieraah Zakaria memohon hukuman setimpal berbentuk pengajaran dikenakan terhadap tertuduh.
Mengikut fakta kes, pada 18 Jun lalu, polis telah menerima laporan tentang kehilangan tabung surau berkenaan yang diletakkan di tepi lif di pangsapuri itu.
Hasil rakaman televisyen litar tertutup (CCTV), mendapati terdapat seorang lelaki telah memecahkan tabung tersebut.
Pada 20 Jun lalu, sepasukan polis kemudian telah membuat penggeledahan di sebuah unit pangsapuri itu iaitu rumah tertuduh dan telah menemui barang kes (tabung) dan pakaian yang digunakan tertuduh semasa melarikan tabung surau. – K! ONLINE


Seminggu radioterapi, berat Elyana naik 7kg
Oleh SAIRUL ZAMRI MISRANI

23 Jun 2021, 3:16 pm
PETALING JAYA – Penyanyi Elyana meluahkan rasa syukur apabila berat badannya kini sudah menunjukkan peningkatan memberangsangkan selepas menjalani rawatan radioterapi sejak minggu lalu.
“Alhamdulillah. Berat saya daripada 35 kilogram (kg), hari ini timbang 42 kg.
“Terima kasih yang mendoakan dan yang tak jemu-jemu sedekah makanan kepada saya. Saya sayang anda semua,” tulisnya pada ruangan kapsyen dalam Instagram.
Meninjau pada ruangan komen, rata-rata pengikut dan rakan selebriti tidak putus-putus mendokan kesihatan serta kesejahteraan pelantun lagu Tak Tercapai Akalmu itu.
“Alhamdulillah, semoga cepat sembuh. Kuatkan semangat ya.
“Masha-Allah cantik kak Elyana. Muka dah nampak berseri. Semoga penyakit yang akak alami segera pergi jauh,” tulis netizen.

Terdahulu, Kosmo! Online melaporkan Elyana kini menjalani rawatan radioterapi bermula 16 Jun lalu selama 10 hari sebagai satu cara melawan penyakit kanser limfoma tahap lima yang dihidapinya.
Sebelum ini, Elyana turut mengesahkan penyakit kanser limfoma yang dihidapinya sejak hampir 10 tahun lalu kini hampir memasuki tahap lima yang merebak ke beberapa organ badannya seperti rahim, hati dan pangkal paha. – K ! ONLINE


Dua kali jatuh perahu demi didik anak murid
Oleh MOHAMAD HAFIZI BIN MOHD SAID

23 Jun 2021, 3:16 pm
PARIT – Pengalaman dua kali terjatuh ke dalam Sungai Rajang apabila perahu dinaikinya karam dipukul arus ketika menyeberang untuk ke pekan Kapit, Sarawak sentiasa diingati Azeman Mat, 60.
Walaupun mencemaskan, baginya ia antara kenangan pahit manis sepanjang 35 tahun bergelar guru demi mendidik anak murid di kawasan pedalaman.
Hari ini, secara rasminya Azeman menamatkan tugas sebagai pendidik di Sekolah Kebangsaan (SK) Seri Iskandar selepas memulakan perkhidmatan pada tahun 1986 di Sarawak.
Lebih manis lagi majlis persaraannya diraikan berbeza daripada kelaziman apabila menerima watikah dan hadiah jambangan bunga serta belon menerusi khidmat penghantaran bermotosikal.
Turut dikirimkan ialah kek serta pulut kuning yang diberikan oleh pihak sekolah.
“Saya betul-betul terkejut dan terharu kerana reda apabila tahu majlis persaraan jatuh pada waktu kita semua sedang menjalani Perintah Kawalan Pergerakan (PKP).

“Saya cuma dimaklumkan majlis persaraan dibuat secara atas talian dan tidak jangka kejutan yang diberikan guru besar, Rosli Maun dan rakan sekerja, terima kasih saya ucapkan” katanya yang tinggal di Gelung Pepuyu, Bota, di sini.
Isterinya, Jamaliatulshuhaidah Kamaruddin, 47, juga merupakan seorang guru.
Kata Azeman, profesion sebagai guru sememangnya banyak memberikan cabaran yang tersendiri, dan pada ini pula cara pembelajaran yang berlainan dalam keadaan norma baharu ketika ini.
“Saya harap anak murid sentiasa rajin belajar, dengar nasihat guru dan jangan culas menyiapkan tugasan biarpun ketika kelas Pengajaran dan Pembelajaran di Rumah (PdPR),” pesannya. – K! ONLINE


Pengasas produk edar vitamin di SJR dapat kebenaran polis
Oleh MOHD RIDZAUDDIN ROSLAN

23 Jun 2021, 3:43 pm
PETALING JAYA- Tindakan seorang pengasas produk kecantikan mengedarkan vitamin di sekatan jalan raya (SJR) beberapa hari lalu dibuat mengikut undang-undang berikutan menerima kebenaran daripada pihak polis.
Perkara itu didedahkan pengasas produk terbabit dikenali sebagai Muhammad Iddin Syah Mohd. Fauzi menerusi laman sosial Instagramnya dengan menjelaskan telah memohon kebenaran polis sebelum berbuat demikian.
Katanya, dia telah mendapatkan kebenaran polis terlebih dahulu dengan memberitahu niatnya untuk menyumbangkan sebanyak seribu unit vitamin kepada pengguna yang melalui SJR di Bertam, Pulau Pinang.
Surat permohonan yang dibuat kepada polis sebelum mengedarkan vitamin di SJR.
“Tak kan saya nak berbuat demikian tanpa kebenaran, saya terlebih dahulu memohon untuk mendapatkan kebenaran polis.
“Pihak yang paling saya prihatin ialah petugas barisan hadapan kita kerana mereka bertugas berjam-jam di SJR, walaupun mereka bersemangat, saya ada cara tersendiri untuk mengucapkan terima kasih,” katanya.
Jelasnya lagi, sumbangan vitamin itu sebagai rasa terima kasih pihaknya kepada petugas barisan hadapan selain mahu memastikan mereka terus bertenaga dan kekal hidrasi.

“Tindakan ini macam simbolik saya sebagai anak muda dan warga prihatin, sama macam orang lain yang sumbangkan makanan di hospital.
“Saya juga berada di situ tak lama, harap semua faham situasi dan menghentikan spekulasi yang tular,” rayunya.
Sebelum ini, beberapa gambar pengasas produk itu tular di laman media sosial apabila ramai netizen mempersoalkan mengapa dia dibenarkan berada di SJR untuk mengedarkan vitamin kepada petugas barisan hadapan. -K! ONLINE


Penjaga gajah maut dipijak Tenang
Oleh NOOR HAYATI MAMAT

23 Jun 2021, 3:40 pm
HULU TERENGGANU – Rutin harian seorang penjaga gajah warga Thailand di Perkampungan Konservasi Gajah Kenyir (KECV) dekat sini bertukar tragedi apabila dia maut setelah diserang dan dipijak mamalia tersebut hari ini.
Mangsa, Anucha Tangsakun, 38, ditemui mati dengan kesan kecederaan parah pada bahagian perut yang terbelah dan paha tidak jauh dari kawasan seekor gajah bernama Tenang diikat pada pukul 8.15 pagi.
Ketua Polis Daerah Hulu Terengganu, Deputi Superintendan Mohd Adli Mat Daud berkata, sebelum kejadian, Tangsakun dilihat rakan sekerjanya dikenali sebagai Sangsai melakukan kerja-kerja pembersihan, memberi makan dan membawa gajah mandi di sungai mulai pukul 7.45 pagi.
Beliau berkata, siasatan awal mendapati mangsa diserang dan dipijak oleh seekor gajah bernama Tenang yang berusia 22 tahun yang dipercayai mengalami gangguan emosi sejak dua minggu lalu.
“Sewaktu kejadian, mangsa telah melepaskan ikatan rantai pada kaki Tenang untuk membawanya mandi.
“Tenang yang tiba-tiba ‘naik minyak’ telah menyerang lelaki itu dengan menusuk gading ke bahagian perut dan paha kiri mangsa,” katanya di sini hari ini.

Mohd. Adli berkata, mayat mangsa telah dihantar ke Unit Forensik Hospital Hulu Terengganu di sini untuk dibedah siasat manakala kes diklasifikasikan sebagai mati mengejut,” katanya. – K! ONLINE


PDRM siasat aktiviti jualan vaksin
Oleh NOR IDAYU BOSRO

24 Jun 2021, 9:11 pm
PUTRAJAYA – Badan Bertindak Imunisasi Covid-19 (CITF) sedang memberikan kerjasama sepenuhnya kepada Polis Diraja Malaysia (PDRM) berhubung aktiviti penjualan vaksin kepada orang ramai supaya siasatan dakwaan penyelewengan dapat disegerakan.
CITF dalam satu kenyataan memaklumkan, butiran lanjut akan diumumkan oleh PDRM dalam masa terdekat selepas beberapa beberapa tangkapan telah dibuat.
Katanya, dua laporan kepada pihak PDRM telah dibuat pada 14 dan 22 Jun lalu hasil aduan orang ramai mengenai dakwaan aktiviti penjualan vaksin baru-baru ini.
CITF menegaskan bahawa tiada vaksin atau slot janji temu boleh dijual sama sekali.
“Pemberian suntikan vaksin adalah dilaksanakan secara percuma kepada semua penduduk Malaysia di bawah Program Imunisasi Covid-19 Kebangsaan (PICK),” katanya di sini hari ini.
CITF berkata, Jawatankuasa Jaminan Akses Bekalan Vaksin Covid-19 (JKJAV) telah memutuskan bahawa vaksin tidak boleh dijual kepada penerima atau dibekalkan kepada pihak lain tanpa kebenaran kerajaan persekutuan.

“Ingin juga kami tegaskan bahawa tiada kelulusan telah dikeluarkan oleh JKJAV kepada mana-mana pihak untuk tujuan ini.
“Sehubungan itu, orang ramai diminta untuk terus melaporkan kepada PDRM sekiranya ada tawaran penjualan vaksin kepada mereka,” katanya. -K! ONLINE


Enam lagi kes varian dikesan
Oleh SITI A'ISYAH SUKAIMI

24 Jun 2021, 8:33 pm
PUTRAJAYA – Sebanyak enam lagi kes varian baharu virus SARS CoV-2 dilaporkan melibatkan Variant of Concern (VOC) terdiri daripada lima kes varian Beta (B.1.351) (Afrika Selatan) dan satu kes varian Delta (B.1.617.2) (India) dikesan antara 20 hingga 22 Jun lepas.
Ketua Pengarah Kesihatan, Tan Sri Dr. Noor Hisham Abdullah berkata, lima kes varian Beta (B.1.351) dikesan di Pulau Pinang iaitu sebanyak dua kes manakala, masing-masing satu kes di Sabah, Kedah dan Perlis serta satu lagi varian Delta (B.1.617.2) pula direkodkan di Negeri Sembilan.
“Jumlah tersebut menjadikan kumulatif kes dijangkiti oleh virus SARS-CoV-2 dikategorikan sebagai VOC dan Variant of Interest (VOI) adalah sebanyak 189 kes.
“Daripada jumlah itu, sebanyak 173 kes adalah VOC manakala, sebanyak 16 kes pula adalah VOI,” katanya dalam satu kenyataan akhbar di sini hari ini.
Mengikut jadual yang dilampirkan sehingga 22 Jun, Selangor mencatatkan bilangan kes positif Covid-19 dengan VOC dan VOI tertinggi berbanding negeri lain iaitu sebanyak 53 kes melibatkan 48 kes tempatan dan lima kes import manakala, hanya negeri Pahang tiada kes VOC dan VOI. -K! ONLINE


KKM serius laksana polisi kuarantin pengembara
Oleh SITI A'ISYAH SUKAIMI

24 Jun 2021, 8:28 pm
PUTRAJAYA –  Kementerian Kesihatan (KKM)  kekal serius dalam pelaksanaan polisi kuarantin pengembara luar negara bagi memastikan risiko jangkitan Covid-19 dari luar negara dapat diminimumkan.
Ketua Pengarah Kesihatan, Tan Sri Dr. Noor Hisham Abdullah berkata, pelbagai rayuan sememangnya diterima oleh jawatankuasa pengawasan dan pemerhatian di rumah (HSO) di Pusat Kesiapsiagaan dan Tindak Cepat Krisis Kebangsaan (CPRC).
“Rayuan ini rata-ratanya berkaitan permohonan pengecualian dan pemendekan tempoh kuarantin oleh pengembara yang pulang dari luar negara atas sebab sebab tertentu.
“KKM memahami pelbagai situasi peribadi yang mereka hadapi. Sehubungan itu, KKM juga ingin memaklumkan sebarang permohonan dan rayuan perlu melalui proses penilaian yang sangat ketat,” katanya dalam satu kenyataan di sini hari ini.
Mengulas lanjut, beliau berkata, penentuan tempoh kurantin wajib itu adalah berdasarkan kepada penilaian risiko yang dijalankan dari semasa ke semasa.
“Pelanjutan tempoh pengawasan ini adalah sangat penting bagi memastikan penularan jangkitan Covid-19 dari luar negara tidak berlaku terutamanya yang melibatkan VOC dan VOI. Ia didapati lebih cepat merebak serta menyebabkan risiko kematian yang lebih tinggi.

“Malahan ini juga merupakan amalan ini turut dijalankan oleh kebanyakan negara lain,” tegasnya.  -K! ONLINE


Vaksin di bawah PIKAS, PICK percuma
Oleh MOHD. HUSNI MOHD. NOOR

24 Jun 2021, 8:24 pm
PUTRAJAYA – Suntikan vaksin di bawah Program Imunisasi Industri Covid-19 Kerjasama Awam-Swasta (PIKAS) yang digerakkan untuk mengawal penularan wabak melalui Fasa 4 Program Imunisasi Covid-19 Kebangsaan (PICK) adalah percuma.
Itu penegasan Menteri Penyelaras PICK, Khairy Jamaluddin Abu Bakar menerusi kenyataan akhbar yang dikeluarkan di sini hari ini.
Katanya, vaksin yang dibekalkan di bawah PIKAS diberikan secara percuma.
“Namun, kos pentadbiran vaksin perlu ditanggung majikan di mana kos tersebut merangkumi penyediaan PPV dikendalikan pihak swasta dan perkhidmatan pengamal perubatan swasta,” katanya.
Katanya, majikan juga dilarang memindahkan kos pentadbiran vaksin kepada pekerja melalui potongan gaji pekerja berkenaan.
Khairy Jamaluddin berkata, prinsip sama terpakai bagi program PICK dimana vaksin diberikan secara percuma kepada semua penduduk Malaysia.

Justeru, beliau mengingatkan orang ramai supaya tidak berurusan dengan sesiapa yang menawarkan pembelian vaksin sebaliknya terus melaporkan perkara tersebut kepada Polis Diraja Malaysia.
Beliau berkata, tiada bayaran boleh dikenakan kepada orang ramai yang pergi ke Pusat Pemberian Vaksin (PPV) di bawah pengamal perubatan swasta untuk imunisasi Covid-19. – K! ONLINE


Sektor pertanian, penternakan akan terus beroperasi
24 Jun 2021, 8:19 pm
PETALING JAYA – Sektor pertanian, penternakan, perikanan serta industri makanan akan terus dibenarkan beroperasi selaras dengan prosedur operasi standard (SOP) yang ditetapkan kerajaan dalam Fasa 2, Fasa 3 dan Fasa 4 Pelan Pemulihan Negara.
Menteri Pertanian dan Industri Makanan (MAFI), Datuk Seri Dr. Ronald Kiandee berkata, sehingga semalam, sebanyak 105,869 surat kebenaran beroperasi telah dikeluarkan.
“Pihak MAFI akan memastikan operasi sektor ini tanpa sebarang gangguan bagi menjamin kelangsungan rantaian ekonomi serta pengusaha yang terlibat,” katanya dalam satu kenyataan di sini hari ini.
Beliau sebelum itu meninjau operasi di loji pemprosesan sarang burung walet PT Swift Marketing Sdn. Bhd. di Puchong dekat sini bagi memastikan operasi loji-loji ini yang terlibat dalam pasaran eksport tidak terganggu dan berterusan sepanjang masa.
Turut serta dalam lawatan kerja itu ialah Timbalan I MAFI, Datuk Seri Ahmad Hamzah dan Ketua Pengarah Jabatan Perkhidmatan Veterinar (DVS), Datuk Dr. Norlizan Mohd Noor.
Menurut Ronald, sebanyak 2,905 buah rumah burung walet telah berjaya mempunyai persijilan MyGAP.

“Bagi memenuhi protokol eksport sarang burung walet ke negara China, Jabatan Perkhidmatan Veterinar (DVS) telah mengakreditasi dan memberi pentauliahan pensijilan Veterinary Health Mark (VHM) kepada 30 loji pemprosesan dan bagi pensijilan Good Veterinary Hygiene Practice (GVHP) sebanyak 44 loji pemprosesan.
“MAFI sentiasa menggalakkan pengeksportan produk-produk sarang burung walet ke luar negara bagi meningkatkan nilai eksport produk dan daya saing industri ini secara keseluruhannya,” jelasnya.
Tambahnya, sehingga April lalu, eksport tersebut mencecah sebanyak 962 tan metrik dengan nilai RM714 juta.
“Terbukti eksport komoditi ini kekal kukuh terutamanya semasa negara masih berdepan dengan cabaran penularan pandemik Covid-19,” ujarnya. – K! ONLINE


Gerai musnah, makanan bertaburan dipukul ribut
Oleh KOSMO!

24 Jun 2021, 9:17 pm
Oleh RAJA JAAFAR ALI
JOHOR BAHRU – Berat mata memandang berat lagi bahu memikul.
Itu situasi getir yang dihadapi lebih 30 penjaja di tapak penjaja berhampiran Masjid Taman Rinting, Masai, Pasir Gudang di sini apabila gerai dan makanan musnah dalam kejadian hujan lebat serta ribut dalam petang hari ini.
Seorang peniaga aiskrim, Hajarah Osman, 39, berkata, kejadian pada pukul 4.30 petang itu berlaku dengan pantas dan barang niaga serta jualan tidak sempat diselamatkan.
“Ketika kejadian saya balik solat asar dekat rumah, gerai anak sulung saya jaga, lepas solat saya ke tapak berniaga, dalam perjalanan hujan renyai beserta angin kencang.
“Sampai sahaja habis barang jualan bertabur, khemah patah, anak cakap memang tak sempat nak selamatkan, mereka selamatkan diri terlebih dahulu,”katanya ketika dihubungi di sini hari ini.

Sementara itu, seorang lagi peniaga rojak, Nurshida Annas, 37, berkata, kejadian berlaku dengan pantas dan sekelip mata.
“Hujan renyai-renyai lepas datang angin biasa sebelum yang kuat datang sekali harung, habis musnah.
“Saya cuba pegang khemah tetapi dengan saya terangkat,”katanya.
Sementara itu, Ahli Majlis Zon Rinting 1, Majlis Bandaraya Pasir Gudang (MBPG), Muhammad Farid Abd. Razak berkata, pihaknya sudah memaklumkan kejadian itu kepada Datuk Bandar MPPG.
Jelasnya, peniaga yang terjejas akan diberi bantuan kecemasan secara ‘one-off’ antara RM100 hingga RM200 untuk meringankan beban yang dihadapi peniaga.
“Penjaja di sini lebih kurang ada 60 peniaga tetapi ada jadual sebab ada yang meniaga pagi ada yang meniaga petang, untuk petang ini lebih kurang 30 hingga 40 peniaga terlibat.
“Kita sedang kumpul data dan bantuan kecemasan akan disalurkan bagi membantu mereka yang sedang bergelut dengan situasi sukar lebih-lebih lagi semasa Perintah Kawalan Pergerakan (PKP) ini,”katanya.- K! ONLINE


Sorok rokok tanpa cukai bernilai RM200,000 dalam van
Oleh ISWAN SHAFIQ ISA

24 Jun 2021, 9:00 pm
SEBERANG PERAI – Seorang peniaga berusia 44 tahun ditahan bersama rokok tidak bercukai bernilai lebih RM200,000 selepas polis memeriksa sebuah van di Taman Cendana Permai, Simpang Ampat di sini hari ini.
Ketua Polis Daerah Seberang Perai Tengah, Asisten Komisioner Shafee Abdul Samad berkata, gerak-geri suspek telah diintip selama 15 minit oleh anggota Polis Marin Wilayah Satu Batu Uban yang curiga terhadap muatan di dalam van jenis Nissan NV200 itu sebelum diserbu kira-kira pukul 10.30 pagi.
Katanya, hasil pemeriksaan kemudiannya menjumpai beberapa jenis rokok tidak bercukai yang berada di bahagian belakang kenderaan terbabit iaitu 1,350 karton rokok tidak bercukai bernilai RM214,002.
“Polis turut menyita van berkenaan yang dianggarkan bernilai RM60,000 dengan jumlah keseluruhan rampasan dan sitaan berjumlah RM274,002,” katanya kepada pemberita hari ini.
Shafee memberitahu, siasatan lanjut mendapati, suspek yang ditahan itu memiliki empat rekod berkaitan jenayah selain enam rekod berkaitan dadah.
Kes itu disiasat di bawak seksyen 135(1)(d) Akta Kastam 1967. – K! ONLINE


Straw ‘ajaib’ hilangkan sedu serta- merta
Oleh KOSMO!

24 Jun 2021, 9:59 pm
AUSTIN – Sejenis straw minuman  dinamakan  HiccAway dicipta khas untuk menghilangkan masalah sedu dengan pantas, lapor Oddity Central, kelmarin.
Digambarkan sebagai alat penyedut minuman dan telan paksa, HiccAway pada  adalah sejenis plastik khas  direka untuk menghilangkan simptom sedu dengan segera.
Menurut kajian terbaharu, alat berbentuk L itu  hampir 92 peratus berkesan merawat masalah sedu.
Cara menggunakan HiccAway adalah hanya menghirup air daripada gelas menggunakan straw itu bagi menghilangkan sedu hampir serta-merta.
Sedutan kuat diperlukan bagi menghirup air melalui alat tersebut.
Pakar Neurointensivis dari Pusat Sains Kesihatan Universiti Texas di San Antonio, Dr. Ali Seifi, mencipta HiccAway yang diinspirasikan daripada sudu aiskrim McFlurry anaknya.

“Ia berfungsi dengan pantas dan kesannya bertahan selama beberapa jam,” kata Seifi.
Tambahnya, asas fungsi HiccAway adalah ia membuatkan otak kita terlupa untuk menghidupkan diafragma yang mendorong simptom sedu.
HiccAway boleh didapati di pasaran pada harga AS$14 (RM58). – Agensi


Pemburu paranormal rakam hantu kembar The Shining
Oleh KOSMO!

24 Jun 2021, 9:00 pm
LONDON – Dua pemburu aktiviti paranormal merakam kelibat dipercayai hantu dua kanak-kanak di sebuah hotel yang menyerupai gambaran watak seram filem The Shining, lapor akhbar Daily Star hari ini.
Lee dan Linzi Steer merakam entiti itu semasa melakukan penstriman secara langsung dari hotel didakwa paling berhantu di Britain, Hotel Adelphi di Liverpool.
Dalam rakaman tersebut, pasangan suami isteri itu mendengar bunyi bersiul apabila pintu lif tiba-tiba terbuka selain bunyi seperti seseorang mencakar sesuatu di dalam bilik yang dihuni mereka.
Menurut seorang penonton yang bermata tajam, dia melihat dengan jelas kelibat dua kanak-kanak seperti yang dipaparkan dalam filem seram terbitan tahun 1980 itu.
“Kejadian seram pertama adalah pintu lif terbuka secara tiba-tiba walaupun tiada orang di dalamnya.
“Berdasarkan cerita beberapa pengunjung hotel, pintu lif sering terbuka secara tiba-tiba, namun untuk melihat sendiri kejadian aneh tersebut adalah sesuatu yang menyeramkan.

“Kami juga kerap mendengar bunyi orang bersiul dari dalam lif serta bunyi seperti seseorang mencakar sesuatu di dalam bilik hotel,” kata Lee.
Sementara itu, Linzi berkata, menurut pemerhatiannya, kelibat itu kelihatan menyerupai dua kanak-kanak dengan seorang kelihatan seperti budak perempuan.
“Kelibat itu mengingatkan saya kepada hantu kembar dalam filem The Shining.
“Kami juga cuba menggunakan peralatan kami untuk berkomunikasi dengan hantu, namun balasan yang diterima adalah kata-kata sumpah seranah,” ujarnya.
Video rakaman tersebut dimuat naik di Facebook Ghost of Britain. – AGENSI


Mini kasino diserbu, lapan ditahan
Oleh AZAHAR HASHIM

24 Jun 2021, 9:05 pm
KULIM – Polis menahan lapan individu termasuk seorang wanita selepas menyerbu sebuah premis perniagaan yang disyaki menjalankan kegiatan perjudian di sebuah rumah kedai di Taman Pelangi di sini hari ini.
Kesemua suspek berusia lingkungan 20-an hingga 30-an ditahan kira-kira pukul 3.30 petang tadi.
Ketua Polis Daerah Kulim, Superintendan Sazalee Adam berkata, dalam serbuan tersebut, lima lelaki didapati sedang leka bermain judi daun terup di satu meja khas di tingkat atas rumah kedai berkenaan.
Katanya, tiga lagi individu yang ditahan terdiri daripada dua lelaki disyaki tonto dan seorang wanita dipercayai juruwang di situ.
“Kegiatan judi di premis ala mini kasino itu mengunakan cip pelbagai nilai sebagai pertaruhan,” ujarnya.
Menurut Sazalee, pihaknya merampas sebuah meja khas yang digunakan untuk kegiatan judi itu serta cip bernilai RM1, RM5 dan RM25  dengan nilai keseluruhan RM800. – K! ONLINE


Ezlynn istiqamah bertudung, padam semua gambar lama
Oleh HANISAH SELAMAT

24 Jun 2021, 6:30 pm
PETALING JAYA – Biarpun berdepan kesukaran akibat Covid-19, penyanyi dan juga pelakon, Ezlynn tidak berasa kesal menolak tawaran drama yang memerlukannya membuka tudung.
Katanya, walaupun bidang seni masih menjadi kerjaya utama sejak berhijab tahun lalu, dia tetap tidak sanggup mendedahkan aurat semata-mata mahu merebut saja peluang yang datang.
“Situasi pandemik Covid-19 yang melanda dunia turut memberi kesan kepada ramai orang termasuk saya apabila tiada lagi undangan persembahan mahu pun lakonan hingga perlu cari alternatif lain demi sesuap nasi.
“Saya pernah dapat tawaran bawa watak isteri. Dia tidak kisah saya sudah bertudung, cuma beri syarat untuk adegan dalam bilik tidur bersama ‘suami’, saya diminta mengenakan serkup kepala sahaja.
“Bukan perasan bagus, saya terpaksa tolak secara baik. Saya tahu masih ada yang tak faham biarpun serkup tidak menampakkan rambut, aurat lain termasuk leher masih kelihatan. Jadi lebih baik pendirian ini saya tegaskan supaya tidak menyusahkan pihak produksi nanti.
“Tak mengapa hilang ‘job’ itu kerana yakin Allah akan ganti rezeki lain. Mujur mereka faham malah saya sangat hargai ingatan pihak terbabit. Andai ada tawaran lain selepas ini, saya takkan menolak jika masih boleh berhijab penuh,” katanya kepada Kosmo! Online.

Terdahulu, laman sosial penyanyi lagu Hi Hi Bye Bye itu menimbulkan pertanyaan peminat apabila hanya dipenuhi hantaran mengenai keagamaan dan nasihat, manakala semua gambar lamanya ketika belum berhijab sudah dipadamkan.
Pemilik nama sebenar Azline Ariffin, 39, yang sudah bertudung sejak Ramadan tahun lalu, turut dilihat mengenakan stoking tangan bagi menjaga aurat.
Selebriti yang pernah berimej seksi itu mengakui, perubahan hidupnya berlaku secara berperingkat, bermula dengan belajar solat lima waktu, sebelum menjaga lisan dan gaya pemakaian.
“Setiap insan ingin ke arah yang lebih baik, begitu juga saya. Dalam tiga, empat tahun lalu saya belajar betulkan dan lengkapkan solat, mendekati al-Quran, imarahkan majlis agama dan sebagainya kerana saya ada banyak kekurangan.
“Selepas itu saya mula jaga pertuturan dan pemakaian. Lama-kelamaan saya berhijab tetapi saya enggan bertudung sebab fesyen semata-mata. Jadi, saya tutup aurat dengan mengenakan stoking tangan dan kaki sampailah sekarang.
“Dugaan memang banyak namun kita kena istiqamah, tambahan pula insan seperti saya yang masih perlu banyak belajar. Oleh kerana itu saya jadikan laman sosial sebagai medan tambah pahala dengan berkongsi pelbagai ilmu bermanfaat kepada diri dan orang lain.
“Saya juga padam gambar lama, segan ingat kekhilafan lalu namun jika ada video atau gambar tak berhijab dalam medium lain, itu semua di luar bidang kuasa saya, janji Allah tahu saya sudah berubah. Semua itu juga jadi pengajaran pada diri sendiri,” katanya.
Sementara itu, ditanya tentang mata pencariannya, Ezlynn kini berniaga kecil-kecilan, membuat ulasan produk atau perkhidmatan menerusi Instagram selain aktif melakukan kerja amal bersama Angkatan Pertahanan Awam (APM).
“Kalau ikutkan dugaan musim Covid-19 ini cukup mencabar. Saya tak kisah buat apa pun janji dapat rezeki halal. Pembabitan dalam APM pula antara cara saya kurangkan tekanan. Daripada meratapi nasib, lebih baik saya buat kerja amal.
“Insya-Allah rezeki itu akan datang kemudian, mungkin dalam keadaan lain. Namun kalau pasal berlakon atau menyanyi, saya tetap sedia terima sebab ini adalah tempat saya cari makan,” katanya yang hidup solo sejak bercerai pada 2017. – K! ONLINE


RM240juta dieksploitasi bapa, kembalikan hidup saya – Britney Spears
Oleh MOHD. HAIKAL ISA

24 Jun 2021, 7:08 pm
PENYANYI Britney Spears menerima sokongan tidak berbelah bahagi daripada rakan-rakan artis Hollywood selepas bertindak memohon mahkamah menamatkan konservatori yang dikenakan ke atas dirinya sejak 13 tahun lalu.
Konservatori yang dimaksudkan ialah sekatan terhadap dirinya yang dikatakan tidak waras atau siuman untuk menguruskan hartanya dianggarkan bernilai lebih AS$60 juta (RM240 juta).
Sejak 13 tahun lalu, bapanya, Jimmie Spears dikatakan telah ‘mengeksploitasi’ segala kekayaan Britney.
“Saya cuma mahu hidup saya kembali dan sudah 13 tahun semua ini berlaku. Cukuplah,” katanya dalam nada sedikit bergetar seperti dilaporkan NBC News.
“Saya hidup dalam penafian, saya terkejut dan saya hidup dalam trauma,” katanya lagi.
Ramai rakan selebriti menyuarakan sokongan terhadap pelantun lagu Toxic itu termasuk bekas teman lelakinya, Justin Timberlake.

“Selepas apa yang kita dah tengok hari ini (Rabu), kita semua perlu bersatu menyokong Britney waktu ini.
“Tidak kira sejarah lepas, baik atau buruk dan tak kira betapa lama telah berlalu, apa yang berlaku kepadanya memang tidak adil.
“Tiada wanita perlu disekat daripada buat keputusan berkaitan dirinya sendiri,” ciap Justin Timberlake dalam Twitter.
Selebriti lain yang lantang memberi sokongan termasuklah Halsey, Mariah Carey, Khloe Kardashian dan ramai lagi.
Mariah Carey pula memuat naik ciapan berbunyi: “Kami sayang anda, Britney! Teruskan kuat!.”
Sejak 2008, bapa Britney, Jamie telah dinamakan sebagai konservator selepas banyak siri ‘kegagalan’ Britney menguruskan diri sendiri yang ditangkap lensa paparazzi.
Dengan ‘tanggungjawab’ yang diamanahkan mahkamah, Jamie dengan sewenang-wenangnya diberikan ‘gaji goyang kaki’ bulanan AS$16,000 (RM64,000) hasil perniagaan hartanah anaknya, termasuk AS$ 2,000 (RM8,000) sebulan daripada sewa tapak rumah pejabat.
Bukan itu sahaja, Jamie turut bersuka-ria dengan bayaran peratusan kontrak bisnes termasuk juga potongan bayaran persembahan The Las Vegas Residency yang cukup sinonim dengan bintang diberikan jolokan puteri pop itu. – K! ONLINE


Padah tunggang motosikal buat aksi berdiri
Oleh KHAIRULMIZAN YAHYA

24 Jun 2021, 7:26 pm
KUANTAN – Padah menunggang motosikal secara berbahaya, seorang remaja berusia 16 tahun ditahan dan dikompaun selepas menyerah diri di Balai Polis Trafik Kuantan, di sini, hari ini.
Sebelum itu suspek yang juga pelajar tingkatan empat di sebuah sekolah menengah di bandar ini dikesan menunggang motosikal sambil membuat aksi berdiri serta mengangkat tayar hadapan (wheelie) di Jalan Bukit Setongkol, di sini, semalam.
Ketua Polis Daerah Kuantan, Asisten Komisioner Mohamad Noor Yusof Ali berkata, suspek bertindak melarikan diri selepas menyedari kehadiran anggota polis yang melakukan Ops Samseng Jalanan di lokasi terbabit.
“Bagaimanapun suspek tampil menyerah diri pada pukul 10.30 pagi dan anggota telah membuat pengecaman seterusnya menahan suspek untuk siasatan lanjut di bawah Seksyen 42 (1) Akta Pengangkutan Jalan 1987.
“Suspek turut dikompaun RM1,500 di bawah Peraturan 17(1) Akta Pencegahan dan Pengawalan Penyakit Berjangkit (Akta 342) 1988 kerana melanggar prosedur operasi standard (SOP) Perintah Kawalan Pergerakan (PKP),” katanya di sini, hari ini.
Dalam pada itu, beliau berkata, sebanyak 70 saman dikeluarkan melibatkan pelbagai kesalahan dalam Ops Samseng Jalanan yang bermula pukul 5 petang hingga 11 malam semalam.

Katanya, sebanyak empat buah motosikal disita kerana kesalahan mengubah suai ekzos dan struktur kenderaan. – K! ONLINE


Selangor benar ibadah korban
Oleh ABDUL RAZAK IDRIS

24 Jun 2021, 7:39 pm
SHAH ALAM- Ibadah korban di Selangor dibenarkan tahun ini dengan syarat dan pematuhan prosedur operasi standard (SOP) yang ketat selaras Perintah Kawalan Pergerakan (PKP) 3.0 bagi mengekang pandemik Covid-19.
Pengerusi Jawatankuasa Tetap Agama Islam, Pengguna dan Industri Halal Selangor, Mohd. Zawawi Ahmad Mughni berkata, ini termasuk jawatankuasa masjid dan pihak-pihak lain perlu menyediakan representasi asas yang telah ditetapkan Jabatan Agama Islam, undang-undang dan peraturan yang dikuatkuasakan oleh agensi-agensi lain yang berkaitan.
Selain itu, kebenaran secara bertulis dari Pejabat Agama Islam Daerah (PAID) akan menjadi syarat utama Jabatan Perkhidmatan Veterinar untuk mengeluarkan kelulusan kepada pemohon atau penternak yang meliputi sijil kesihatan veterinar, akuan pemindahan ternakan dan permit penyembelihan luar.
“Pelaksanaan ibadah korban oleh bukan warganegara, korban persendirian, badan berkanun, agensi swasta, institusi dan pertubuhan bukan kerajaan adalah tidak dibenarkan melainkan dengan kerjasama masjid.
“Lokasi sembelihan meliputi rumah sembelih veterinar atau berswasta berdaftar dengan Jabatan Veterinar, ladang atau kandang kandang ternak dan masjid yang diluluskan oleh jabatan tersebut dengan jumlah lembu dikorbankan yang telah ditetapkan,” katanya ketika mengulas mengulas mengenai Garis Panduan Pelaksanaan Ibadah Korban Tahun 1442H/ 2021.
Beliau memberitahu, pihak Jawatankuasa dan operator rumah sembelihan perlu mematuhi peraturan dan SOP yang ditetapkan iaitu merekodkan kehadiran menerusi aplikasi MySejahtera atau buku rekod kehadiran, memakai pelitup muka dan penjarakan fizikal

Selain itu, perlu memakai peralatan kelengkapan diri yang cukup seperti apron dan sarung tangan selain menggunakan hand sanitizer secara berkala. – K! ONLINE


6,000 anggota PDRM bakal divaksin
24 Jun 2021, 7:33 pm
PETALING JAYA – Seramai 6,000 anggota Polis Diraja Malaysia (PDRM) dijangka menerima suntikan vaksinasi melalui program Vaksinasi Bergerak [email protected].
Menteri Wilayah Persekutuan, Tan Sri Annuar Musa berkata, inisiatif itu dilakukan untuk meningkatkan tahap kesiapsagaan anggota PDRM dengan memfokuskan pemberian vaksin kepada mereka yang bertugas sebagai pasukan barisan hadapan dan golongan berisiko dijangkiti serta ahli keluarga mereka.
“Bagi memastikan warga Wilayah Persekutuan (WP) Kuala Lumpur, Putrajaya dan Labuan mencapai sasaran imuniti kelompok seawal Ogos ini, pihak Kementerian meneruskan pelaksanaan fasa kedua Program Vaksinasi Bergerak [email protected] yang melibatkan golongan individu yang berisiko tinggi untuk dijangkiti Covid-19 termasuk petugas barisan hadapan.
“Fasa kedua ini melibatkan pusat penempatan anggota PDRM di taman perumahan Desa Aman dan Desa Tasik dengan kapasiti 600 dos vaksin sehari bagi setiap lokasi,” katanya dalam satu kenyataan di sini hari ini.
Jelasnya, Kementerian Wilayah Persekutuan mensasarkan 40 trak bagi program tersebut dengan 33,000 suntikan vaksin sehari di WP Kuala Lumpur termasuk Putrajaya dan Labuan.
“Sasaran itu mampu dicapai menerusi pertambahan Pusat Pemberian Vaksin (PPV) mega selain PPV di klinik dan hospital swasta serta vaksinasi melalui Program Vaksinasi Bergerak [email protected],” ujarnya. – K! ONLINE


7 lokaliti di Kedah, Sabah kena PKPD
Oleh SITI AMINAH MOHD YUSOF

24 Jun 2021, 7:10 pm
PETALING JAYA – Sebanyak tujuh lokaliti di Kedah dan Sabah dikenakan Perintah Kawalan Pergerakan Diperketatkan (PKPD) bermula Sabtu ini hingga 9 Julai depan kerana merekodkan kadar kebolehjangkitan Covid-19 yang tinggi.
Menteri Kanan (Keselamatan), Datuk Seri Ismail Sabri Yaakob berkata, dua lokaliti di Kedah iaitu Politeknik Sultanah Bahiyah, Kulim dan kawasan Perindustrian Bestgrade, Pokok Sena masing-masing merekodkan 22 dan 27 kes positif.
“Sebanyak 423 ujian saringan dijalankan di Politeknik Sultan Bahiyah manakala 38 ujian saringan dilakukan di Kawasan Perindustrian Bestgrade,” katanya dalam kenyataan akhbar di sini hari ini.
Beliau berkata, sebanyak lima lagi lokaliti di Sabah dikenakan PKPD melibatkan Kampung Muhibbah, Menggatal, Kota Kinabalu; Penjara Tawau serta Kuarters Penjara Taman Ehsan, Tawau; Kampung Merotai, Kalabakan; Kampung Tahak, Membakut, Beaufort dan Flat Indah Jaya, Sandakan.
Dalam pada itu, Ismail mengumumkan penamatan PKPD di Kampung Tajin, Kuala Berang, Terengganu selain tiga taman perumahan di Pahang iaitu Taman Temerloh Jaya, Taman Temerloh Jaya Indah dan Taman Temerloh Makmur seperti dijadualkan esok.
“Selain itu PKPD di Ladang Tereh Mill, Kluang, Johor dan Kampung Kolong 2, Kuching, Sarawak turut ditamatkan esok,” ujarnya.

Tambahnya, PKPD di lima lokaliti di Mukah, Sarawak iaitu Rumah Panjang Bala anak Umba, Rumah Panjang Tulu anak Sli, Rumah Panjang Duah anak Entingi, Rumah Panjang Balik anak Gema, Sekolah Kebangsaan St. Luke dan Klinik Kesihatan Nanga Baoh turut ditamatkan esok berbanding 4 Julai mengikut jadual asal.
“Manakala PKPD di Kampung Kampung Lakai, Jelebu, Negeri Sembilan ditamatkan sehari lebih awal berkuat kuasa pukul 11.59 malam esok,” katanya. – K! ONLINE


SIRIM lancar bank makanan untuk pekerjanya
Oleh MOHAMAD NAUFAL MOHAMAD IDRIS

24 Jun 2021, 6:54 pm
SHAH ALAM – Prihatin dengan nasib yang menimpa beberapa pekerjanya yang terkesan ketika pandemik Covid-19 mendorong SIRIM melancarkan bank makanan mereka sendiri.
Presiden dan Ketua Eksekutif Kumpulan SIRIM, Datuk Dr. Ahmad Sabirin Arshad berkata, inisiatif tersebut dilakukan warga institut berkenaan bagi memastikan rakan sekerja mereka untuk sentiasa mempunyai barang makanan asas di rumah.
“SIRIM sedar ada anggota kerja yang terkesan dengan keadaan ekonomi sekarang dan mungkin ada yang tidak mahu bersuara kerana sebab tertentu.
“Oleh itu, kami harap sumbangan sesama anggota kerja ini seperti beras, minyak masak, susu pekat dan bahan makan lain dapat membantu meringankan sedikit beban,” katanya dalam kenyataan, hari ini.
Menurut beliau, bank makanan itu disediakan pada tempat khas di tiga pejabat SIRIM iaitu di Shah Alam, kawasan perindustrian Rasa, Bukit Jalil selain Institut Metrologi Kebangsaan Malaysia (NMIM), Sepang.
Ujar Ahmad Sabirin, pihaknya turut menyediakan di sebuah lokasi di Klang untuk warga kerjanya yang tinggal di daerah berkenaan mengambil barang bantuan terbabit. – K! ONLINE


Cipta sneakers guna BTS Meal
Oleh KOSMO!

24 Jun 2021, 7:32 pm
SINGAPURA – Seorang penata gaya fesyen di Singapura menghasilkan sepasang kasut sneakers diperbuat daripada bungkusan hidangan BTS Meal iaitu menu hasil kolaborasi antara McDonald’s dengan kumpulan pop popular Korea Selatan, BTS.
Menerusi portal Coconut.co semalam, Josiah Chua memuat naik video cara-cara dia membuat sneakers tersebut di TikTok manakala gambar hasil rekaannya di laman Instagram menerima lebih 12,500 tanda like.
Dalam video tersebut, dia memotong bungkusan BTS Meal kepada beberapa bahagian dan melekatkannya secara teliti dan kemas pada sepasang kasut.
Dia kemudian turut melekatkan sekotak nuget ayam pada sisi kasut serta satu peket sos cili dan cajun pada bahagian tali kasut.
“Sneakers buatan sendiri yang mempunyai poket berisi nuget untuk dibawa ke mana-mana!” tulis Josiah pada hantarannya di Instagram.
Terdahulu, hidangan edisi terhad BTS Meal yang mula dilancarkan di Singapura pada Isnin lepas menerima sambutan luar biasa sehingga habis terjual hanya dalam tempoh beberapa minit. – AGENSI


Lelaki campak kucing ke sungai dicari
Oleh AHMAD SHAHERMAN SHAMSURI

24 Jun 2021, 6:38 pm
PETALING JAYA – Perbuatan seorang lelaki mencampak seekor kucing yang telah disumbat ke dalam sebuah beg plastik ke dalam sungai mengundang kecaman hebat di laman sosial.
Menerusi perkongsian di laman Facebook Persatuan Haiwan Malaysia (Animal Malaysia) kejadian tersebut dipercayai berlaku di sebuah perkampungan di Betong, Sarawak, namun tarikh sebenar kejadian tidak dinyatakan.
Menurut Animal Malaysia, perbuatan tersebut boleh menyebabkan haiwan itu terdedah kepada bahaya dibaham buaya atau mati lemas.
“Masyarakat Betong digesa kenal pasti pelaku dan laporkan kepada pihak berkuasa. Sarawak negeri autonomi mempunyai Enakmen Kebajikan Haiwan 2015 untuk mendakwa penjenayah haiwan.
“Jangan beri peluang kepada penjenayah kezaliman haiwan hidup bebas. Mereka perlu dijejak, ditangkap, didakwa dan dihumban ke penjara,” katanya di laman Facebook hari ini.
Jelas Animal Malaysia, Akta Kebajikan Haiwan 2015, Enakmen Kebajikan Haiwan 2015 (Sabah & Sarawak) perlu pindaan dengan memasukkan hukuman sebatan terhadap penjenayah haiwan.

Sementara itu, rata-rata netizen mengecam tindakan lelaki tersebut dan menyifatkan perbuatan itu sangat kejam dan tidak berperikemanusiaan.
“Sampai hati buang macam tu je apa salah kucing tu?,” soal Jasmon Jas di ruangan komen.
Pada masa sama, netizen turut mempersoalkan kenapa perakam video tersebut tidak menghalang perbuatan lelaki berkenaan dan seolah-olah turut bersubahat dengan pelaku.
“Yang ambil video tu kenapa tidak halang dan minta kucing tu? Kucing tu tak tau apa2 tapi boleh pula dilakukan macam itu, sedih betul,” kata Aliceson Linda.
Sehingga pukul 6 petang tadi, klip video berdurasi lebih 8,500 kali dan dikongsi lebih 307 kali.-K! ONLINE.


Restoran terima wang Monopoly
Oleh KOSMO!

24 Jun 2021, 6:30 pm
WORCESTER, MASSACHUSETTS – Sebuah restoran di Massachusetts, Amerika Syarikat menerima wang Monopoly untuk urus niaga hari ini (Khamis) sebagai kempen untuk membolehkan nama restoran terpapar pada papan permainan tersebut, lapor laman berita Newsweek.
Menerusi kempen khas permainan Monopoly edisi Worcester, pemilik perniagaan yang ingin menempah slot pada papan permainan tersebut perlu mendapat undian penduduk setempat.
Justeru, pemilik restoran Ralph’s Tavern, Scot Bove mengadakan kempen urus niaga menggunakan wang palsu Monopoly selama dua jam bermula pukul 4 petang (waktu tempatan) untuk pembelian hot dog dan minuman Jell-O tanpa alkohol.
“Idea ini disuarakan oleh seorang pekerja dan pada asalnya, saya agak keberatan untuk melakukannya kerana ia kedengaran tidak masuk akal.
“Bagaimanapun, semua orang menganggap idea itu agak menarik. Jadi, saya melakukannya dan kempen tersebut ternyata menjadi berita sensasi di sekitar Worcester,” ujarnya.
Sebuah syarikat Britain, Top Trumps USA, telah membeli lesen global bagi menghasilkan permainan-permainan Monopoli bertemakan kawasan setempat.

Dua edisi khas lokasi setempat dihasilkan setakat ini iaitu edisi Cambridge dan Greenwich di England.
Sementara itu, jurucakap Dewan Perniagaan Daerah  Worcester, Dominique Goyette-Connerty berkata,  penggunaan nama premis tempatan pada papan permainan Monopoly menjadi kebanggaan kepada bukan sahaja komuniti perniagaan, malah penduduk setempat.
“Jika pemilik perniagaan mendapat tempat pada papan permainan itu, nama restoran anda akan berada di situ dan di dalam kabinet atau ruang tamu mana-mana keluarga dalam tempoh beberapa tahun akan datang,” katanya.
Penduduk yang ingin mengundi premis perniagaan boleh menghantar e-mel kepada Top Trumps USA dan undian dibuka hingga esok (25 Jun). – AGENSI


Kotak serahan mudahkan permohonan rayuan BPR
Oleh NUR SHARIEZA ISMAIL

24 Jun 2021, 5:59 pm
CYBERJAYA – Pemohon rayuan Bantuan Prihatin Rakyat (BPR) di Sabah dan Sarawak boleh mengemukakan borang dan semua dokumen sokongan berkaitan permohonan rayuan BPR melalui kemudahan kotak serahan (drop box).
Kemudahan itu disediakan di pejabat cawangan, pejabat satelit dan pusat khidmat hasil (PKH) Lembaga Hasil Dalam Negeri (LHDN) serta di pejabat-pejabat daerah berhampiran.
LHDN dalam satu kenyataan berkata, kemudahan kotak serahan itu akan disediakan sehingga tarikh akhir permohonan rayuan BPR iaitu pada 30 Jun ini.
“Inisiatif ini diambil bagi memudahkan pemohon rayuan BPR di Sabah dan Sarawak yang mempunyai kesukaran untuk membuat permohonan rayuan secara dalam talian sekali gus dapat membantu mereka mematuhi prosedur operasi standard (SOP) yang ditetapkan kerajaan dalam mengekang penularan Covid-19 kerana larangan merentas daerah.
“Melalui kaedah ini, pemohon hanya perlu meletakkan borang rayuan BPR yang lengkap berserta semua dokumen sokongan berkaitan ke dalam kotak serahan yang disediakan mengikut waktu operasi pejabat-pejabat yang dinyatakan di atas,” katanya di sini hari ini.
LHDN berkata, pemohon diingatkan agar memasukkan borang dan dokumen sokongan rayuan BPR di dalam sampul atau mencantumkannya dengan kemas terlebih dahulu sebelum meletakkannya ke dalam kotak serahan tersebut.

“Ini bagi memastikan borang dan dokumen yang diserahkan teratur dan tidak bercampur dengan borang rayuan pemohon lain,” katanya.
Katanya, waktu operasi kaunter permohonan rayuan BPR dalam tempoh Perintah Kawalan Pergerakan (PKP) 3.0 adalah melalui janji temu di portal rasmi BPR sahaja dari pukul 8 pagi hingga 12 tengah hari pada hari bekerja.
Sebarang pertanyaan atau maklum balas juga boleh diajukan kepada LHDN melalui talian Hotline BPR di talian 1800-88-2747, HASiL Live Chat dan borang maklum balas di portal rasmi
https://maklumbalaspelanggan.hasil.gov.my/MaklumBalas/ms-MY/. -K! ONLINE


Permudahkan moratorium, pengurangan ansuran pinjaman
Oleh MOHD. HUSNI MOHD. NOOR

24 Jun 2021, 5:38 pm
PUTRAJAYA –  Sektor perbankan diminta mempermudahkan pelaksanaan bantuan moratorium dan pengurangan ansuran pinjaman terutama kepada individu yang terjejas akibat kehilangan pekerjaan ataupun pengurangan pendapatan.
Menteri Kewangan, Tengku Datuk Seri Zafrul Tengku Abdul Aziz berkata, individu terjejas boleh mendapatkan moratorium pinjaman automatik selama tiga bulan atau pengurangan bayaran sebanyak 50 peratus selama enam bulan.
Menurutnya, bantuan semasa Pelan Pemulihan Negara (PPN) masih dalam proses perincian dan kajian lebih lanjut.
“Bantuan itu kelak boleh diperkenalkan untuk membantu kelangsungan rakyat dan perniagaan dalam mendepani cabaran sepanjang bulan-bulan yang datang,” katanya.
Beliau berkata demikian ketika membentangkan Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-58, hari ini.
Tengku Zafrul bagaimanapun berkata, bantuan-bantuan sedia ada akan disalurkan secara berterusan termasuklah pakej PEMERKASA+ yang diperkenalkan bagi mengurangkan beban rakyat semasa Fasa 1 Perintah Kawalan Pergerakan (PKP) 3.0.

Katanya, kementeriannya juga akan terus memantau dan memperincikan lain-lain bentuk bantuan yang akan disalurkan kelak sepanjang pelan pemulihan ini.  -K! ONLINE


Aprena Manrose buat rawatan kesuburan, belajar berhijab
Oleh HARYATI KARIM

24 Jun 2021, 5:26 pm
PETALING JAYA –Setelah empat tahun mendirikan rumah tangga, pelakon Aprena Manrose mengakui tertekan apabila masih belum dikurniakan cahaya mata.
Pemilik nama sebenar, Wan Syahera Putri Aprena Wan Syahman itu berkata, situasinya bagaimanapun masih terkawal dan belum pernah berdepan tekaman emosi sebagaimana yang sedang dilalui seorang rakan artis, Siti Elizad Saifuddin.
“Sudah tentu saya tertekan kerana masih belum dikurniakan anak walaupun sudah lama berkahwin.  Saya memang inginkan anak, tetapi masih belum ada rezeki lagi. Saya percaya kepada segala aturan Allah.
“Alhamdulillah, ramai yang memberi kata dorongan dan doa yang baik-baik,” tutur Aprena sudah bergelar kepada Mohd. Afiq Hazman sejak 2016.
Sebagai usaha untuk mendapatkan cahaya mata, Aprena kini menjalani rawatan kesuburan di sebuah hospital swasta.
“Tempoh Perintah Kawalan Pergerakan (PKP), aldalah masa yang tepat untuk memikirkan soal anak. Saya juga telah menjalani rawatan kesuburan di sebuah hospital swasta pada

bulan lalu dan masih diteruskan untuk bulan ini.
“Jika saya berjaya mendapatkan anak saya akan kongsi berkenaan rawatan yang dibuat. Sekarang saya hanya mohon doa agar dikurniakan rezeki anak,” ujar semasa sidang media secara virtual sempena naskhah lakonan terbaharunya, Sedingin Salju hari ini.
Menariknya,  penampilan terkini adik kepada pelakon Oktovia Manrose itu dilihat berhijab turut mengundang persoalan.
Akui anak kepada penyanyi Iwan dan Allahyarham Rosnah Mohd Noor itu, dia sememangnya dalam proses belajar berhijab.
“Ya, saya sedang belajar untuk bertudung,” kata Aprena, 28, yang belajar berhijab sejak Ramadan lalu.
Sungguh pun begitu, Aprena pantas mengakui, belum berhijab penuh dan masih menerima tawaran lakonan tidak berhijab sama seperti dahulu.
“Sebab itu, saya tidak mahu bercakap apa-apa (tentang berhijab) kerana tidak tahu bagaimana masa depan. Saya masih terima tawaran lakonan yang tidak bertudung sebab memang sudah dijanjikan sebelum ini,” katanya lagi.
Biarpun tidak meletakkan sebarang sasaran bila untuk berhijab penuh, Aprena mengharapkan doa yang baik daripada peminatnya.
“Soal berhijab kalau boleh saya tidak mahu bercakap apa-apa. Biarlah jika perkara itu berlaku (berhijab sepenuhnya) saya yang akan beritahu sendiri. Mohon semua orang doakan yang baik-baik buat saya,” katanya. – K! ONLINE


Hisyam Hamid ‘mental’, hampir setahun tak jumpa keluarga di Singapura
Oleh MOHAMMAD SHAHEMY AZMI

24 Jun 2021, 5:24 pm
PETALING JAYA – Pelakon Hisyam Hamid mengakui berdepan cabaran mental dek kerinduan terhadap keluarga, terutama dua orang anaknya di Singapura selepas hampir setahun terpisah akibat pandemik Covid-19.
Menurut Hisyam, kali terakhir dia berjumpa dengan anak-anaknya iaitu Nurish Syameliah dan Hayden di Singapura adalah pada 8 Julai tahun lalu.
“Cabaran yang perlu saya hadapi sekarang ini adalah daripada segi mental kerana berjauhan dengan isteri dan anak-anak.
“Sudah hampir setahun saya tidak berjumpa dengan anak-anak di Singapura sebab keadaan semasa tidak menentu gara-gara Covid-19.
“Kali terakhir saya berjumpa isteri pula sekitar bulan November tahun lalu. Isteri sempat datang ke Malaysia selama lebih kurang dua minggu,” katanya.
Bagaimanapun, Hisyam memberitahu isterinya, Rosmawati Hanafi terpaksa pulang ke Singapura dalam keadaan tergesa-gesa selepas kerajaan negara republik itu mengumumkan individu yang pulang dari luar negara perlu menjalani kuarantin selama dua minggu.

“Isteri beli tiket kapal terbang pada hari yang sama untuk pulang dan saya tidak sempat untuk berjumpa dengannya kerana ketika itu saya ada penggambaran.
“Jadi sehingga sekarang saya masih belum berjumpa dengannya,” kata Hisyam.
Pelakon berusia 35 tahun itu bagaimanapun bersyukur kerana isteri dan anak-anak memahami situasi yang melanda ketika ini.
Pada masa sama, Hisyam turut berharap supaya program vaksinasi dapat dilakukan dengan cepat dan meluas supaya dia dapat pulang untuk menjenguk isteri dan anak-anaknya.
“Kalau ikutkan saya merancang untuk pulang ke Singapura memandangkan anak saya yang bongsu akan menduduki peperiksaan. Jadi kalau saya pulang sekurang-kurangnya saya boleh memberi sokongan kepadanya,” ujarnya.
Pada tahun lalu, pelakon yang mencipta nama menerusi drama Ariana Rose itu mendedahkan pernah ‘tersangkut’ di negara kelahiran sendiri, selama beberapa bulan disebabkan Covid-19 sebelum kembali semula ke Kuala Lumpur untuk meneruskan karier lakonannya. – K! ONLINE


Saya saksi Siti Elizad sering solat di set penggambaran – Hafidz Roshdi
Oleh MOHAMMAD SHAHEMY AZMI

24 Jun 2021, 5:34 pm
PETALING JAYA – Pelakon Hafidz Roshdi mempertahankan rakan selebriti iaitu pelakon Siti Elizad selepas aktres itu dikatakan tidak menutup aurat dan mendirikan solat oleh seorang netizen dalam laman sosial.
Menurut Hafidz, sebagai seorang pelakon yang pernah bekerjasama dengan Elizad, dia berasa terpanggil berkongsi sikap sebenar aktres itu dan dia bukanlah seperti apa yang dikatakan netizen tersebut.
Ujar Hafidz atau nama sebenarnya Muhammad Hafidz Roshdi, 27, dia mengenali Elizad sebagai seorang pelakon yang tidak akan meninggalkan kewajibannya sebagai orang Islam (bersolat) walaupun ketika sedang sibuk bekerja.
“Setiap kali penggambaran di rumah, mesti dia (Elizad) akan ambil wuduk, bentang sejadah. Bukan sekali saya nampak, tapi berkali-kali.
“Saya nak beritahu benda betul yang saya nampak depan mata. Saya tidak akan cakap kalau tidak nampak dengan mata saya sendiri,” ujarnya.
Hafidz yang ditemui ketika sidang media drama Bujang Tampan Selamba hari ini bertindak mempertahankan Elizad kerana merasakan seseorang itu tidak seharusnya mencampuri hal peribadi orang lain terutama berkaitan agama.

Menerusi komen yang ditinggalkan dalam Instagram Elizad, Hafidz memberitahu bahawa aktres itu akan segera mendirikan solat setiap kali tiba masuk waktu.
“Saya cuma nak beritahu ketika saya melakukan penggambaran dengan kak Elizad, setiap kali masuk waktu solat mesti terserempak dengan dia. Dia akan siap ambil wuduk dan bentang sejadah. Itu sahaja saya nak beritahu,” tulisnya.
Terdahulu, Elizad bertindak membuat laporan polis atas kebiadaban seorang individu yang sewenang-wenang menggelar dirinya mandul, bahkan dikatakan tidak mendirikan solat.
Menurut Elizad atau nama sebenarnya Siti Elizad Mohamad Sharifuddin, 37, dia nekad memfailkan laporan di Balai Polis Bukit Jalil kerana tuduhan tersebut telah melukakan hatinya sebagai seorang wanita dan isteri. -K! ONLINE


TUDM terbangkan 20 tan makanan ke Labuan
Oleh AHMAD SHAHERMAN SHAMSURI

24 Jun 2021, 5:41 pm
PETALING JAYA – Tentera Udara Diraja Malaysia (TUDM) hari ini telah melaksanakan penghantaran 20 tan bekalan makanan ke kawasan yang dikenakan Perintah Kawalan Pergerakan Diperketatkan (PKPD) di Wilayah Persekutuan Labuan.
TUDM dalam satu kenyataan berkata, misi bantuan tersebut telah diaturgerak menggunakan sebuah pesawat A400M dari No. 22 Skuadron yang diterbangkan Mejar In’Amul Hasan Shuhaimy bersama Kapten Syahmi Nazri dan Kapten Wan Ubaidullah Wan Hanapi.
Menurut TUDM, misi bantuan itu adalah usahasama di antara Kementerian Pembangunan Wanita, Keluarga dan Masyarakat (KPWKM) dan Jabatan Kebajikan Masyarakat Negeri (JKMN) Labuan.
“Bekalan keperluan makanan asas yang dihantar ini akan diagihkan kepada kira-kira 13,800 keluarga melibatkan lapan lokaliti yang dikenalpasti sebagai berisiko tinggi di negeri tersebut.
“Turut dibawa dalam penerbangan kali ini ialah peralatan perubatan Covid-19 daripada Kementerian Kesihatan (KKM) dan Institut Perubatan Penerbangan (IPP) serta barangan peralatan bagi Hospital Medan Angkatan Tentera Malaysia (ATM),” kata kenyataan di sini hari ini.
Mengulas lanjut, TUDM berkata, penerbangan itu juga merupakan penerbangan keempat melibatkan penghantaran bantuan bekalan makanan ke negeri itu sejak pelaksanaan PKPD.

Terdahulu, Menteri Pembangunan Wanita, Keluarga dan Masyarakat, Datuk Seri Rina Mohd. Harun dan Ketua Setiausaha KPWKM Dr. Maziah Che Yusoff hadir merasmikan misi tersebut.- K! ONLINE


Program latihan kepakaran perubatan perlu daftar KPT
Oleh NUR SHARIEZA ISMAIL

24 Jun 2021, 5:52 pm
PUTRAJAYA – Majlis Perubatan Malaysia (MPM) bersetuju untuk mengesyorkan supaya semua program latihan kepakaran perubatan yang ditawarkan dalam negara oleh Pemberi Pendidikan Tinggi (PPT) perlu berdaftar bersama Kementerian Pengajian Tinggi (KPT) dan melalui proses akreditasi.
Ia termasuk program berstatus kerjasama atau berkembar bersama badan penganugerah sijil antarabangsa.
Perkara itu dipersetujui dalam Mesyuarat MPM bersama Agensi Kelayakan Malaysia (MQA), Kementerian Kesihatan dan KPT pada 15 Jun lalu.
Ketua Pengarah Kesihatan, Tan Sri Dr. Noor Hisham Abdullah berkata, bagi kelayakan luar negara yang diiktiraf MPM dikenali sebagai ‘Parallel Pathways’ di bawah kelolaan pihak KKM, mesyuarat bersetuju proses akreditasi MQA adalah tidak perlu.
“Ia bukan program latihan yang ditawarkan oleh PPT dalam negara dan KKM hanya menyediakan kemudahan bagi calon-calon dalam persediaan menduduki peperiksaan,” katanya dalam satu kenyataan di sini hari ini. – K! ONLINE


Tindakan tegas promosi LGBT di media sosial
Oleh MOHD. HUSNI MOHD. NOOR

24 Jun 2021, 6:07 pm
PUTRAJAYA – Tindakan tegas akan dilaksanakan dalam kadar segera bagi menangani isu penghinaan agama Islam secara umum dan promosi gaya hidup lesbian, gay, biseksual dan transgender (LGBT) khususnya di media sosial.
Perkara itu diputuskan pada Mesyuarat Khas Task Force Menangani lsu LGBT yang dipengerusikan Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, hari ini.
Ahmad Marzuk berkata, tindakan tegas itu penting bagi menunjukkan komitmen penuh kerajaan khususnya membabitkan penguatkuasaan undang-undang.
Menurutnya, beliau mendapati ada pihak tertentu yang memuat naik status dan grafik yang menghina agama Islam di media sosial tertentu dalam usaha mereka mempromosi gaya hidup LGBT.
“Di media sosial tertentu misalnya, tiada tapisan langsung terhadap kandungan video yang berkaitan hubungan sejenis yang giat disebarkan.
“Sebagaimana yang kita sedia maklum, bulan Jun dianggap sebagai ‘Gay Pride Month’ di mana gerakan LGBT di seluruh dunia termasuk di Malaysia di mana mereka sedang mempromosi gaya hidup mereka secara terbuka sama ada melalui perarakan atau media sosial,” katanya menerusi kenyataan akhbar hari ini.

Ahmad Marzuk berkata, mesyuarat hari ini bersetuju untuk mengenal pasti masalah dan kekangan yang dihadapi oleh pihak penguat kuasa dalam melaksanakan penguatkuasaan bersepadu.
Beliau berkata, mesyuarat sama turut mencadangkan pindaan kepada Akta Tatacara Jenayah Syariah (Wilayah Wilayah Persekutuan) 1997 [Akta 560] dan undang undang tatacara jenayah syariah di negeri-negeri. – K! ONLINE


Polis buru pencuri najis lembu
Oleh KOSMO!

24 Jun 2021, 5:30 pm
CHHATTISGARH, INDIA – Polis India memburu sekumpulan pencuri najis lembu yang melarikan lebih 800 kilogram (kg) bahan buangan tersebut dari sebuah perkampungan di negeri Chhattisgarh baru-baru ini, lapor portal berita MailOnline semalam.
Polis berkata, kumpulan tersebut melakukan kegiatan mereka pada waktu malam dengan memecah masuk ke dalam kawasan yang menyimpan najis lembu milik penduduk setempat dan mencuri tahi lembu yang bernilai kira-kira 1,600 rupee (RM89.80).
“Kami telah menyoal siasat beberapa suspek, namun tiada sebarang tangkapan dilakukan buat masa ini.
“Setakat ini, masih tidak dapat dipastikan bagaimana suspek-suspek membawa najis lembu dalam kuantiti yang banyak serta tujuan mereka mencurinya.
“Siasatan masih dijalankan dan kami akan cuba sedaya upaya untuk mencari dalang di sebalik kegiatan ini,” kata pegawai polis tempatan, Harish Tandekar.
Kerajaan negeri Chhattisgarh membeli najis lembu daripada petani tempatan pada harga 200 rupee (RM11.20) bagi setiap 100 kg di bawah skim bagi menghasilkan baja kompos.

Sejak beberapa tahun kebelakangan ini, beberapa negeri di India menggalakkan petani di negara itu untuk menjual najis lembu bagi kegunaan pertanian organik.
Selain itu, terdapat peningkatan permintaan bagi bahan buangan itu untuk menghasilkan produk mesra alam sekitar seperti pelita.
Beberapa penganut Hindu pula menggunakan najis dan air kencing lembu bagi tujuan perubatan dan amalan keagamaan. – AGENSI


Perak benarkan ibadah korban
Oleh ZAKI SALLEH

24 Jun 2021, 5:47 pm
IPOH – Kerajaan negeri Perak membenarkan ibadah korban dan akikah sempena Aidiladha dengan pematuhan ketat prosedur operasi standard (SOP) yang ditetapkan dan hanya boleh dilakukan di pusat sembelihan, pekarangan masjid atau surau serta premis yang dibenarkan Jabatan Perkidmatan Veterinar (JPV).
Pengarah Jabatan Agama Islam Perak (JAIP), Datuk Mohd. Yusop Husin berkata, tatacara dan pelaksanaan ibadah korban dan akikah tersebut telah pun disembah maklum kepada Sultan Perak, Sultan Perak, Sultan Nazrin Muizzuddin Shah.
Menurut beliau, pelaksanaan ibadah itu hanya dibenarkan di kawasan-kawasan yang dikenakan Perintah Kawalan Pergerakan (PKP) manakala lokasi Perintah Kawalan Pergerakan Diperketatkan (PKPD) dilarang.
“Bagi hari pertama korban (10 Zulhijah), jumlah lembu atau kerbau yang dibenarkan ialah empat ekor bagi sesi pertama iaitu bermula pukul 9 pagi hingga 12 tengah hari dan lima ekor pada sesi kedua (2 hingga 6 petang) manakala kambing pula enam ekor (pagi) dan lapan ekor (petang).
“Pada hari kedua, ketiga dan keempat, maksimum lima ekor lembu atau kerbau dibenarkan bagi kedua-dua sesi iaitu 8 pagi hingga 12 tengah hari dan 2 hingga 6 petang, manakala jumlah kambing pula lapan ekor mengikut kedua-dua sesi sembelihan,” ujarnya dalam satu kenyataan hari ini.
Pihak jawatankuasa kariah atau surau dan jawatankuasa korban juga hendaklah membuat permohonan terlebih dahulu kepada Pejabat Pentadbiran Agama Islam Daerah diikuti membuat semburan sanitasi di lokasi sehari sebelum pelaksanaan ibadah tersebut.

Selain itu kata Mohd. Yusop, jawatankuasa kariah atau surau dan jawatankuasa korban perlu menyediakan buku rekod kehadiran bagi mencatat nama dan nombor telefon petugas di pintu masuk ke lokasi.
“Tidak dibenarkan mana-mana agensi atau individu melaksanakan ibadah korban dan akikah melainkan dengan kerjasama pengerusi jawatankuasa kariah atau surau untuk tindakan selanjutnya serta tertakluk kepada garis panduan yang telah ditetapkan.
“Bagi setiap sesi, jumlah petugas yang dibenarkan hendaklah tidak melebihi 20 orang termasuk ahli jawatankuasa kariah masjid atau surau,” katanya. – K! ONLINE


Cukai cecair vape bernikotin tingkat hasil negara
Oleh MUHAMMAD IKHWAN IDERIS

24 Jun 2021, 4:40 pm
PETALING JAYA – Persatuan vape tempatan menggesa kerajaan supaya segera melaksanakan cukai eksais ke atas produk cecair vape bernikotin untuk memaksimumkan hasil kutipan cukai daripada industri vape.
Ia ekoran laporan memetik Jabatan Kastam Diraja Malaysia yang menyatakan kutipan eksais untuk cecair vape berjumlah kurang RM100,000 pada suku pertama tahun ini, jauh lebih rendah berbanding anggaran industri iaitu sebanyak RM300 juta setahun.
Ketua Penerangan Dewan Perniagaan Vape Malaysia, Ashraf Rozali berkata, kutipan rendah disebabkan duti eksais yang dilaksanakan hanya termaktub kepada cecair vape tanpa nikotin, yang mewakili sekitar tiga peratus daripada keseluruhan cecair vape di pasaran.
Jelasnya, 97 peratus selebihnya adalah cecair vape bernikotin yang kini tidak dikawal selia dan tidak dicukai.
Ashraf
“Struktur cukai ke atas produk vape pada masa ini tidak efektif kerana ia tidak mencakupi semua produk yang terjual dalam pasaran.
“Kerajaan harus mengambil kira cadangan kami untuk melaksanakan cukai eksais pada cecair vape bernikotin bagi memaksimakan kutipan cukai daripada industri vape.

“Jika cukai eksais dilaksanakan pada cecair vape bernikotin, kerajaan akan peroleh pendapatan yang berlipat kali ganda dan ia boleh dimanfaatkan untuk membantu ekonomi negara pada waktu sukar ini,” katanya dalam satu kenyataan.
Buat masa ini, kerajaan hanya mengenakan cukai eksais 10 peratus ke atas peranti dan 40 sen ke atas setiap mililiter cecair vape tanpa nikotin yang dikuatkuasakan mulai 1 Januari 2021.
Dalam pada itu, Presiden Malaysian Vape Industri Advocacy, Rizani Zakaria berkata, pihak industri sedia bekerjasama dengan kerajaan untuk memberi input dan turut serta dalam sebarang perbincangan bagi mengubal rang undang-undang baharu berkaitan produk cecair vape bernikotin.
Tambahnya, walaupun industri vape dilihat seperti tidak begitu mendapat perhatian khusus oleh kerajaan, hakikatnya industri ini dinilai berjumlah RM2.27 bilion dan mampu membawa pendapatan besar buat negara dari segi cukai jika dilaksanakan dengan sempurna.
Rizani
“Pada waktu sukar ini, ramai berdepan pelbagai masalah terutamanya dari segi ekonomi dan peluang pekerjaan dan saya percaya industri ini boleh menjadi salah satu sektor untuk membantu memulihkan ekonomi negara.
“Oleh itu, saya berharap kerajaan mengambil kira peluang dalam industri ini dan perhalusi cadangan kami.
“Walaupun tanpa kawal selia kerajaan, industri ini telah berjaya berkembang dengan cepat dan sekiranya kerajaan benar-benar menumpukan perhatian dan mengawal selia, kami yakin industri vape tempatan akan menjadi antara penyumbang utama ekonomi negara,” jelasnya.


Kerja pembinaan projek skala kecil dibenarkan
Oleh NOR IDAYU BOSRO

24 Jun 2021, 5:09 pm
PUTRAJAYA – Kontraktor G1 dan G2 yang dilantik oleh Pihak Berkuasa Tempatan (PBT) dibenarkan untuk melaksanakan kerja-kerja pembinaan bagi projek-projek berskala kecil di bawah PBT dalam tempoh Perintah Kawalan Pergerakan (PKP)  Fasa 1 berkuat kuasa serta-merta.
Perkara itu dipersetujui dalam Mesyuarat Sidang Khas Majlis Keselamatan Negara (MKN) yang dipengerusikan oleh Perdana Menteri, Tan Sri Muhyiddin Yassin pada 21 Jun lalu.
Kementerian Perumahan dan Kerajaan Tempatan dalam satu kenyataan berkata, kontraktor-kontraktor berkenaan tidak perlu mendapatkan kebenaran beroperasi melalui sistem CIMS yang diselenggara oleh Kementerian Perdagangan Antarabangsa dan Industri (MITI).
“Sebaliknya surat kebenaran beroperasi akan dikeluarkan oleh PBT bagi mempercepatkan proses kerja,” katanya dalam satu kenyataan di sini hari ini.
Surat kebenaran beroperasi yang dikeluarkan oleh PBT adalah tertakluk kepada pematuhan Prosedur Operasi Standard (SOP) semasa yang dikeluarkan oleh  Majlis   Keselamatan   Negara  (MKN),  Kementerian Kesihatan dan peraturan-peraturan PBT bagi mengekang penularan wabak Covid-19. -K! ONLINE


MRCA sumbang RM400,000 bantu perangi Covid-19
Oleh MOHD RIDZAUDDIN ROSLAN

24 Jun 2021, 5:19 pm
PETALING JAYA – Malaysia Retail Chain Association (MRCA) melaksanakan tanggungjawab sosial korporatnya (CSR) dengan menyumbangkan barangan keperluan perubatan kepada Hospital Sungai Buloh bagi membantu memerangi pandemik Covid-19.
MRCA dalam satu kenyataan berkata, program CSR itu yang mendapat kerjasama MRCA Branding Education Charity Foundation turut berjaya mengumpulkan sebanyak RM400,000 menerusi derma daripada ahlinya dan orang ramai.
“Dana yang dikumpul itu bertujuan untuk menyediakan kelengkapan perlindungan diri (PPE) dan bekalan perubatan buat petugas barisan hadapan di Hospital Sungai Buloh.
“Menerusi CSR itu, MRCA Branding Education Charity Foundation dan Presiden sebelum ini telah menyumbangkan kelengkapan PPE bernilai RM100,000,” katanya di sini tadi.
Katanya, ahli-ahli MRCA seperti Top Glove, Ogawa dan Visionary Solutions pula membuat sumbangan sebanyak RM300,000.
“Sumbangan itu terdiri daripada PPE, kerusi urut, pembersih udara selain bekalan perubatan lain ke hospital tersebut,” jelasnya.

Sumbangan berkenaan disampaikan MRCA kepada Pengarah Hospital Sungai Buloh, Dr. Kuldip Kaur. -K! ONLINE


Bicara 1MDB  Najib disambung 29 Jun
Oleh NORLIZAH ABAS

24 Jun 2021, 4:46 pm
KUALA LUMPUR – Mahkamah Tinggi di sini menetapkan 29 Jun ini bagi menyambung perbicaraan kes  berprofil tinggi melibatkan Datuk Seri Najib Tun Razak terhadap pertuduhan rasuah dan pengubahan wang haram membabitkan dana RM2.3 bilion milik 1Malaysia Development Berhad (1MDB).
Perbicaraan di hadapan Hakim Lawrence Collin Sequerah itu ditetapkan didengar selama dua hari sebaik sahaja pelaksanaan Perintah Kawalan Pergerakan (PKP) 3.0 yang dijangka tamat pada 28 Jun ini.
Timbalan Pendakwa Raya Ahmad Akram Gharib memberitahu pihak media, kes itu sepatutnya ditetapkan untuk sambung bicara pada 21 Jun
lalu namun ditangguhkan ekoran pelaksanaan PKP.
Ujarnya, mahkamah sebelum ini menetapkan perbicaraan selama tiga hari iaitu pada 28, 29 dan 30 Jun namun oleh kerana PKP 3.0 dilanjutkan hingga 28 Jun, maka perbicaraan akan bermula pada esoknya.
Hakim bicara dijangka mendengar pemeriksaan balas peguam Najib, Wan Aizuddin Wan Mohammed terhadap saksi pendakwaan ke-10, Mohd. Hazem Abdul Rahman yang merupakan bekas Ketua Pegawai Eksekutif 1MDB.
Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama. – K! ONLINE


Kelar rakan senegara selepas cinta tidak berbalas
24 Jun 2021, 4:58 pm
GOMBAK – Gara-gara cemburu dan cinta tidak berbalas, seorang wanita warganegara Myanmar cedera parah akibat dikelar dengan pisau oleh rakan senegara dalam kejadian di hadapan sebuah kedai di Jalan Wangsa 3/5, Taman Wangsa Permai Desa Jaya, di sini semalam.
Ketua Polis Daerah Gombak, Asisten Komisioner Zainal Mohamed Mohamed berkata, Pusat Kawalan Daerah, Ibu Pejabat Polis Daerah (IPD) Gombak telah menerima panggilan pada pukul 6.10 petang memaklumkan seorang wanita warganegara Myammar telah diserang dengan pisau oleh seorang lelaki yang dikenalinya.
“Hasil siasatan awal mendapati, mangsa yang berumur 35 tahun yang juga pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR) telah mengalami luka yang teruk pada leher (sebelah kanan), dahi dan bahagian lengan disyaki ditoreh dengan pisau oleh suspek.
“Mangsa telah dikejarkan ke Hospital Selayang untuk rawatan lanjut dan keadaan mangsa dilaporkan stabil,” ujarnya dalam kenyataan hari ini.
Jelas beliau, berdasarkan siasatan, insiden itu bermotifkan cemburu selepas suspek dipercayai menaruh perasaan cinta kepada mangsa meskipun menyedari wanita itu enggan menerima cintanya.
“Ekoran terlalu cemburu, suspek bertindak menyerang mangsa, bahkan pernah mengganggu mangsa beberapa kali sebelum kejadian tersebut,” ujarnya.

Katanya, suspek yang berusia 40 tahun bagaimanapun berjaya diberkas polis bagi membantu siasatan di bawah Seksyen 307 Kanun Keseksaan iaitu cubaan membunuh. – K! ONLINE


Maklumat halal diragui, 28 tan daging kerbau dirampas
Oleh MOHD SYALMIZI HAMID

24 Jun 2021, 5:15 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) merampas hampir 28 tan daging kerbau sejuk beku semasa pemeriksaan di Terminal Kontena Butterworth Utara (NBCT) di sini semalam.
Pengarah Maqis negeri, Noriah Dahlan berkata, pemeriksaan rutin pihaknya kira-kira pukul 5.45 petang itu, mendapati produk dari India tersebut didapati menggunakan maklumat yang mengelirukan.
Beliau berkata, ia berhubung maklumat pada sijil halal yang dikeluarkan dari negara pengeksport yang tidak tepat dan berbeza dengan maklumat label pada bungkusannya.
“Justeru (barang) dagangan seberat 27,998 kilogram (kg) yang dianggarkan bernilai RM427,691.57 itu ditahan oleh pihak untuk tindakan lanjut.
“Ia membabitkan sebanyak 1,449 kotak daging kerbau baku tanpa tulang di dalam sebuah kontena,” katanya kepada pemberita hari ini.
Beliau berkata, penggunaan maklumat pada sijil halal yang tidak tepat dan mengelirukan akan disiasat mengikut Seksyen 13, Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


Buat lagu, macam campak dadu – SonaOne
Oleh MOHD. HAIKAL ISA

24 Jun 2021, 4:50 pm
PETALING JAYA – Enam tahun selepas lagu nyanyiannya dengan Joe Flizzow, Apa Khabar dijulang sebagai juara keseluruhan Anugerah Juara Lagu ke-29 (AJL29), penyanyi rap SonaOne tidak kisah andai itu sahaja memori paling diingati orang ramai tentang dirinya.
Kata SonaOne atau nama lengkapnya, Mikael Adam Mohd. Rafee Michel Lozach, 33, dia tidak mempunyai kuasa untuk mengawal apa yang disukai atau tidak disukai oleh pendengar.
“Kita tak boleh kawal audiens dan pada masa sama, saya tetap jujur dengan muzik saya.
“Jadi hit atau tidak, perlu diingatkan, kadang-kadang kita role the dice (campak dadu), kita dapat angka enam, kadang-kadang juga dapat angka satu.
“Saya tak cakap semuanya bergantung kepada rezeki atau nasib tapi saya ingin tegaskan yang apa yang perlu kita lakukan sebagai anak muzik adalah sentiasa bekerja keras. Itu yang saya buat dan saya tak pernah berhenti bekerja keras di studio rakaman,” katanya Kepada Kosmo! Online baru-baru ini.
SonaOne yang dilahirkan di Kuantan, Pahang percaya, kesungguhan dalam buat apa sahaja perkara yang dikerjakan akan membuahkan hasil pada kemudian hari.

“Saya percaya dengan bakat dan percaya yang dengan kerja keras akan menghasilkan pekerjaan yang berkualiti.
“Itu yang saya kisahkan dan kalau ada benda-benda lebih yang datang daripada yang kita kerjakan, saya bersyukur dan sangat hargai. Rezeki memang tak boleh ditolak,” ujarnya.
Sonaone dan Joe pernah dijulang sebagai juara keseluruhan apabila Apa Khabar menang besar di AJL29 pada 2015. Bukan itu sahaja, karya tersebut juga pernah dinobatkan sebagai Lagu Hip Hop Terbaik dalam Anugerah Industri Muzik ke-21 (AIM21) setahun sebelumnya.
Sejak dari situ, penguasaan genre hip-hop semakin menjalar dan diterima ramai dalam arus perdana persada muzik tempatan.
Terbaharu, SonaOne muncul dengan karya terbaharu bersama artis kelahiran Singapura, YHB Sleepsalot berjudul Jatuh Boi. – K! ONLINE


TMJ seru masyarakat Johor daftar vaksin
Oleh KHAIRUL MOHD. ALI

24 Jun 2021, 4:50 pm
JOHOR BAHRU – Tunku Mahkota Johor, Tunku Ismail Sultan Ibrahim menyeru penduduk negeri ini untuk segera mendaftarkan diri mereka bagi mendapatkan suntikan vaksin menerusi Program Imunisasi Covid-19 Kebangsaan (PICK).
Tunku Ismail bertitah, pendaftaran itu sangat penting dalam usaha mencapai imuniti kelompok demi membendung penularan wabak berkenaan.
Titah baginda, pihaknya yakin dengan usaha kerajaan menerusi PICK dalam memastikan bekalan vaksin yang mencukupi bagi semua masyarakat Johor.
“Saya telah melawat Pusat Pemberian Vaksin (PPV) Pusat Konvensyen Antarabangsa Persada (Persada) Johor hari ini untuk meninjau pengoperasian program vaksinasi Covid-19 dan telah mula beroperasi sejak 7 Jun 2021.
“Setakat ini, seramai 3,000 orang menerima vaksin di PPV Persada Johor setiap hari. Saya prihatin akan keluhan rakyat mengenai akses kepada vaksin,” titahnya dalam satu kenyataan di sini hari ini. – K! ONLINE


Gadis Melayu ‘jamu’ makan anjing
Oleh AHMAD SHAHERMAN SHAMSURI

24 Jun 2021, 4:41 pm
PETALING JAYA – Meskipun anjing adalah binatang garang, liar serta boleh mengancam keselamatan, namun ia sesekali tidak menggerunkan seorang gadis apabila dilihat menyantuni haiwan itu.
Tindakan berani wanita beragama Islam itu turut menjadi perhatian ramai apabila dia kelihatan ‘menjamu’ makan beberapa ekor haiwan tersebut di kawasan terbuka.
Perbuataannya itu menjadi tular dan ramai netizen memuji sikap wanita itu yang dilihat amat menyanyangi haiwan walaupun anjing adalah binatang yang tidak digalakkan dibela oleh umat Islam.
Menerusi klip video yang dikongsi di laman Facebook Malaysia Bertuah, kelihatan wanita tersebut sedang meletakkan makanan di satu kawasan sebelum enam ekor anjing makan makanan tersebut.
Walaupun kelihatan sedikit takut ketika dihampiri haiwan itu, namun atas dasar tanggungjawab dan ihsan pada haiwan, gadis itu telah memberanikan diri membantu anjing yang dilihat sedang kelaparan itu.
“Subhanallah, terbaik dik, beginilah caranya menyayangi binatang yang haram disisi islam.

“Jaga jarak tetapi masih memberi makanan kerana kasih sesama mahluk Allah. Semoga Allah S.W.T lancarkan rezeki adik ini seperti mana air yang mengalir,” tulis Malaysia Bertuah pada hantaran itu hari ini.
Sementara itu, rata-rata netizen memuji sikap gadis tersebut yang tidak segan membantu haiwan itu dan mereka mendoakan agar gadis itu dilimpahkan rezeki.
“Alhamdulilah doakan Allah bagi ganjaran di dunia dan akhirat,” komen Hariah Mohd. Baki pada ruangan komen.
Pada masa sama, netizen turut berkongsi beberapa kisah sama menyantuni haiwan liar itu dan mereka turut menyatakan bahawa anjing adalah haiwan yang cerdik dan mudah faham dengan arahan manusia.
“Saya pun buat gitu juga, panggil makan pastu cakap tunggu jap. Dah letak makanan saya beredar depa mai mkn, anjing ni depa mudah faham dan ingat,” ujar Dila Dil.-K! ONLINE.


Cabut atap rumah lepas cerai kerana harta sepencarian
Oleh KOSMO!

24 Jun 2021, 5:00 pm
JAKARTA – Seorang lelaki di Indonesia bertindak mencabut atap rumah bekas isterinya selepas mereka sah bercerai sebagai persetujuan pembahagian harta sepencarian, lapor beritajatim.com, semalam.
Kejadian berlaku di Desa Carangrejo, Kabupaten Ponorogo, Jawa Timur apabila si isteri bernama Anjar yang pulang ke kampung selepas enam bulan bekerja di Hong Kong meminta cerai dari suaminya, Agus.
Sebaik sahaja disahkan bercerai, mereka berdua menemui kata sepakat tentang bagaimana hendak membahagikan harta sepencarian sepanjang berkahwin selama 10 tahun.
“Agus cuma mahukan kayu yang menjadi atap rumah kelamin mereka kerana itu adalah milik orang tuanya.
“Jadi, kerja-kerja mencabut atap dijalankan di rumah tersebut tanpa diganggu bangunannya kerana tapak tanah milik ibu bapa Anjar,” kata Setiausaha Desa Carangrejo, Juweni.
Tambah Juweni, dia tidak pasti apakah alasan sebenar pasangan itu bercerai namun menurutunya, Agus adalah suami yang baik malah menjaga kebajikan bapa mentuanya ketika Anjar bekerja di luar negara.

“Pihak pentadbiran desa cuma laksanakan tugasan yang diamanahkan iaitu mencabut atap rumah seperti yang dipersetujui.
“Hal-hal lain, kami tidak mahu masuk campur lagipun mereka berpisah dengan cara baik,” ujar Juweni lagi. – Agensi


Tiada pekerja asing, amah masuk sampai hujung tahun
Oleh SUBKHI SUDARJI

24 Jun 2021, 4:35 pm
PUTRAJAYA – Kemasukan pekerja warga asing yang baharu termasuklah pembantu rumah dijangkakan tidak akan berlaku sehingga hujung tahun ini, kata Menteri Sumber Manusia, Datuk Seri M. Saravanan.
Beliau berkata, pihaknya mengambil maklum dan prihatin dengan bebanan yang ditanggung oleh majikan tempatan khususnya mengenai ketiadaan kemasukan pembantu rumah warga asing ketika pandemik Covid-19.
Menurutnya, dia dan rakan sejawatnya iaitu Menteri Tenaga Kerja Republik Indonesia, Ida Fauziyah telah berbincang mengenai isu berkenaan secara dalam talian pada 6 Mei lalu.
Perbincangan itu, katanya, bagi memulakan rundingan semula untuk memuktamadkan pemeteraian Memorandum Persefahaman (MoU) Pengambilan dan Penempatan Pekhidmat Domestik Indonesia (PDI) dengan segera.
“Dalam perbincangan tersebut, kedua-dua pihak bersetuju untuk memulakan rundingan mengenai MoU tersebut di peringkat pegawai-pegawai kanan kedua-dua kementerian.
“Rundingan ini bagaimanapun tertangguh susulan pelaksanaan ‘lockdown’ di Jakarta bermula 15 Jun sehingga 28 Jun ini. Perbincangan akan dimulakan sebaik sahaja ‘lockdown’ itu tamat,” katanya dalam satu kenyataan di sini hari ini. -K! ONLINE


5,841 kes baharu direkodkan
Oleh SITI A'ISYAH SUKAIMI

24 Jun 2021, 3:01 pm
PUTRAJAYA – Sebanyak 5,841 kes baharu dilaporkan hari ini menjadikan jumlah kes positif Covid-19 kini mencecah 716,847 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan angka tertinggi sebanyak 2,072 kes, diikuti oleh Negeri Sembilan sebanyak 781 kes dan Sarawak sebanyak 581 kes.
“Seterusnya Kuala Lumpur (552 kes), Johor (346 kes), Kedah (271 kes), Melaka (247 kes), Labuan (212 kes), Sabah (203 kes), Pahang (162 kes), Kelantan (135 kes), Perak (120 kes) dan Pulau Pinang (108 kes).
“Terengganu pula sebanyak 29 kes manakala, Putrajaya 17 kes dan Perlis lima kes baharu hari ini,” katanya pada ciapan Twitter di sini hari ini. – K! ONLINE


Didenda RM1,500 tidak pakai pelitup muka
Oleh NUZULSHAM SHAMSUDDIN

24 Jun 2021, 3:58 pm
SELAYANG – Padah tidak memakai pelitup muka di tempat awam, dua lelaki warga Pakistan masing-masing didenda RM1,500 oleh Mahkamah Majistret di sini hari ini.
Majistret Nur Hafizah Rajuni menjatuhkan hukuman denda itu terhadap Abdul Qayyum, 31, dan Zahid Mehmood, 23, selepas kedua-duanya mengaku bersalah atas pertuduhan yang disabitkan ke atas mereka.
Sekiranya jumlah denda itu gagal dibayar, kedua-duanya boleh dipenjara selama tiga bulan dan mereka membayar denda berkenaan.
Mengikut pertuduhan, kedua-duanya yang juga pemegang kad Suruhanjaya Tinggi Bangsa- Bangsa Bersatu Mengenai Pelarian (UNHCR)
didapati tidak memakai pelitup muka yang mana tidak mematuhi prosedur operasi standard (SOP) Perintah Kawalan Pergerakan (PKP) arahan yang dikeluarkan Ketua Pengarah Kesihatan Malaysia.
Kedua-duanya melakukan kesalahan itu di hadapan sebuah kilang, Taman Sri Batu Caves di sini pukul 6.30 petang pada 19 Jun lalu yang mana mereka telah melanggar Peraturan 16, Peraturan-peraturan Pencegahan Dan Pengawalan Penyakit Berjangkit dan boleh dihukum dibawah peraturan-peraturan 17 yang sama.
Hukuman bagi kesalahan itu memperuntukkan denda maksimum RM50,000 atau penjara tidak lebih enam bulan atau kedua-duanya.

Timbalan Pendakwa Raya Nur Intan Syakieraah Zakaria memohon hukuman setimpal berbentuk pengajaran dikenakan terhadap kedua-dua tertuduh.
“Virus Covid-19 kini bersifat sporadik, boleh tersebar melalui udara, jadi perbuatan mereka ini (tidak memakai pelitup muka) mengundang bahaya pada diri sendiri dan orang lain,” katanya.
Bagaimanapun peguam Azman Abdullah yang mewakili kedua-dua tertuduh memohon mahkamah mengurangkan denda dengan alasan kedua-dua anak guamnya tidak bekerja dan mempunyai tanggungan keluarga. -K! ONLINE


Masjid, surau Selangor bantu kesedaran daftar, ambil vaksin
Oleh MOHD YUNUS YAKKUB

24 Jun 2021, 3:10 pm
SHAH ALAM – Majlis Agama Islam Selangor (MAIS) akan memperkasakan peranan ahli jawatankuasa masjid dan surau di Selangor dalam membantu meningkatkan tahap kesedaran pendaftaran vaksin di kalangan ahli kariah.
Pengerusinya, Tan Sri Abdul Aziz Mohd. Yusof berkata, langkah itu dilaksanakan hasil kerjasama Jabatan Agama Islam Selangor (JAIS) dengan peranan masjid dan surau perlu dipertingkatkan bukan sahaja sebagai tempat beribadah malahan sebagai pusat rujukan utama oleh ahli kariah masjid atau surau berkenaan.
“Ini termasuklah masjid dan surau sebagai pusat informasi dan penyebaran maklumat yang sahih kepada masyarakat sekitar mengenai kepentingan mengambil vaksin Covid-19.
“Walaupun aktiviti-aktiviti bersemuka di masjid atau surau amatlah terhad, namun aktiviti secara atas talian boleh dilaksanakan secara meluas seperti bacaan al-Quran, ceramah, tazkirah dan sebagainya bersama ahli kariah, termasuk perkongsian dan seruan berkaitan pengambilan vaksin melalui atas talian,” katanya dalam kenyataan hari ini.
Beliau berkata MAIS berpandangan, keputusan yang dibuat ini juga sangat diberikan penekanan dalam Islam iaitu hifzu al-nafs, memelihara nyawa.
Ujarnya, umat Islam disyariatkan untuk menjaga dan memelihara nyawa dan mengharamkan perbuatan yang akan menyebabkan nyawa terancam serta berada dalam kebinasaan.

“MAIS melihat tindakan kerajaan Persekutuan dan negeri menyediakan vaksinasi kepada rakyat adalah usaha murni yang perlu disokong oleh seluruh rakyat Malaysia.
“Kita turut menyokong usaha membangunkan vaksin sendiri bagi melawan wabak ini,” jelasnya.
Mengulas lanjut, beliau meminta umat Islam untuk meyakini bahawa vaksin yang ditawarkan adalah halal toyyiban dan telah melalui proses penilaian yang ketat serta semakan dari semua aspek.
“Ini berdasarkan kepada keputusan Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) sebelum ini
telah mengambil ketetapan bahawa Hukum Penggunaan Vaksin Covid-19 adalah harus dan ianya wajib diambil oleh golongan yang ditetapkan kerajaan dan Kementerian Kesihatan (KKM),” ujarnya. – K!ONLINE


Dukun tambat 22 jin usia 100 tahun dalam rumah
Oleh KOSMO!

24 Jun 2021, 3:31 pm
JAKARTA – Seorang dukun di Indonesia yang baru bertaubat mendedahkan bahawa dia  mengikat 22 jin  berusia 100 tahun di dalam rumahnya, lapor Suara.com, semalam.
Ki Joko Bodo dari Pondok Gede, Jakarta Timur berkata, jin-jin yang diikat itu adalah daripada spesies ‘nakal’ dan sering menimbulkan masalah.
Menurut Joko, dia mengikat makhluk halus tersebut di rumah kerana boleh mengawalnya agar tidak terlepas lalu mengganggu penduduk kampung.
“Kawasan rumah saya memang menjadi lokasi hantu, makhluk halus dan jin berkumpul. Malah pontianak juga sering singgah di pokok-pokok sekitar rumah.
“Kalau waktu malam, memang akan ada yang bergayut di pokok-pokok itu,” jelasnya.
Tambah Joko, walaupun dirinya sedang berusaha kembali ke pangkal jalan, dia masih meneruskan pekerjaannya sebagai penghalau hantu dan berinteraksi dengan dunia spiritual.

“Ini adalah pekerjaan dan sumber rezeki saya jadi sukar untuk ditinggalkan terus. Jika ada pelanggan yang datang meminta pertolongan halau hantu, saya masih cuba bantu,” ujarnya. – Agensi


Wajib penuhi syarat sambung pengajian di Mesir
Oleh SITI A'ISYAH SUKAIMI

24 Jun 2021, 3:39 pm
PUTRAJAYA – Warga Malaysia yang ingin melanjutkan pelajaran perubatan ke tujuh universiti Mesir diiktiraf Majlis Perubatan Malaysia (MPM) wajib memenuhi syarat kelayakan minimum kemasukan ditetapkan oleh kerajaan Malaysia.
Ketua Pengarah Kesihatan, Tan Sri Dr. Noor Hisham Abdullah yang juga Presiden MPM berkata, syarat itu sekurang-kurangnya lepasan matrikulasi/ asasi/ prauniversiti atau Sijil Tinggi Pelajaran Malaysia (STPM)/ A-Level atau lain-lain peperiksaan setara dengannya.
Menurutnya, perkara tersebut telah dipersetujui menerusi mesyuarat MPM ke-407 yang berlangsung pada 22 Jun lepas.
“Mesyuarat juga bersetuju sekiranya syarat kemasukan minimum tersebut tidak dipenuhi, bakal graduan daripada universiti tersebut mungkin berhadapan dengan masalah untuk berdaftar bersama MPM.
“MPM juga akan mempertimbangkan untuk mengeluarkan universiti-universiti tersebut daripada senarai universiti yang diiktiraf dalam Jadual Kedua, Akta Perubatan 1971 (Pindaan 2012) sekiranya perkara ini berlanjutan,” katanya dalam satu kenyataan akhbar di sini hari ini.  – K! ONLINE


Polis tunggu nasihat PPN kes MB Kedah
Oleh MOHD SYALMIZI HAMID

24 Jun 2021, 3:49 pm
SEBERANG PERAI – Polis menunggu nasihat dan pandangan undang-undang daripada Pengarah Pendakwaan Negeri (PPN) bagi menentukan tindakan seterusnya terhadap Menteri Besar Kedah, Muhammad Sanusi Md.Nor berhubung dakwaan beliau memandu uji kenderaan di Auto City Juru, Bukit Mertajam di sini baru-baru ini.
Ketua Polis negeri, Datuk Sahabudin Abdul Manan, berkata pihaknya telah melengkapkan kertas siasatan dan menyerahkan kepada PPN.
“Kita telah hantar kertas siasatan ke Bukit Aman dan ia diserahkan kepada PPN untuk diteliti dan memberi cadangan selanjutnya.
“Sama ada untuk kompaun atau apa- apa tindakan, kita tunggu nasihat dan pandangan undang-undang PPN,” katanya kepada pemberita hari ini.
Beliau berkata, polis telah menjalankan siasatan lanjut termasuklah meneliti rakaman televisyen litar tertutup (CCTV) di kawasan berkenaan dan mengambil keterangan beberapa individu.
Terdahulu, tular di laman sosial Facebook berhubung dakwaan Menteri Besar itu memandu uji sebuah kenderaan pacuaan empat roda di Auto City Juru baru-baru ini.

Menurut seorang pengguna Facebook, Muhammad Sanusi didakwa melanggar prosedur operasi standard (SOP) dengan berkunjung ke pusat pameran kenderaan ketika Perintah Kawalan Pergerakan (PKP).
Beberapa keping gambar yang didakwa ketika kejadian berkenaan turut tular di Facebook. – K! ONLINE